RuralStar mudahkan kesalinghubungan komuniti

BERA, 14 Julai- Kerajaan tetap fokus dengan matlamat utama bagi mengurangkan jurang digital antara kawasan bandar dan luar bandar demi meningkatkan kualiti hidup rakyat.Perdana Menteri, Datuk Seri Ismail Sabri Yaakob berkata, pelbagai inisiatif dilaksana termasuk melancarkan RuralStar yang dibangunkan oleh Huawei Malaysia.Jelas beliau, ia merupakan teknologi pemangkin yang boleh membantu Keluarga Malaysia meningkatkan taraf kehidupan seharian dan meningkatkan jejak digital mereka."RuralStar merupakan sebuah peranti infrastruktur rangkaian telekomunikasi teknologi terkini yang dapat menghubungkan kawasan yang bukan hanya terpencil tetapi juga tidak mempunyai infrastruktur komunikasi yang lengkap.Melalui teknologi seperti RuralStar, kemahiran digital dalam setiap lapisan masyarakat dapat dipupuk dan disemai agar tenaga kerja kita pada masa hadapan mempunyai daya saing yang tinggi," katanya ketika berucap merasmikan Huawei RuralStar Pro dan penyerahan Huawei MatePad kepada pelajar daerah Bera di Dewan Konvensyen Majlis Daerah Bera di sini.

(Datuk Seri Ismail Sabri Yaakob berucap merasmikan Huawei RuralStar Pro dan penyerahan Huawei MatePad kepada pelajar daerah Bera di Dewan Konvensyen Majlis Daerah Bera)

Turut hadir Pengerusi Interim Suruhanjaya Komunikasi dan Multimedia (MCMC) Tan Sri Mohamad Salim Fateh, Ketua Pegawai Eksekutif Huawei Malaysia Michael Yuan dan Ketua Pegawai Eksekutif Celcom Axiata Berhad Datuk Idham Nawawi.Pada majlis itu, sebanyak 200 tablet Huawei MatePad bersama kad sim Celcom diserahkan pelajar yang memerlukan di daerah Bera bagi memberi kemudahan terhadap proses pembelajaran mereka.Ia merupakan antara inisiatif dilakukan bagi membawa arus kemajuan ke semua peringkat masyarakat bersesuaian dengan prinsip Keluarga Malaysia agar tiada sesiapa yang ketinggalan daripada menikmati kemakmuran bersama secara lebih inklusif dan saksama.Dalam perkembangan berkaitan, Perdana Menteri berkata pelancaran satelit MEASAT 3-d baru-baru ini diharapkan dapat meningkatkan keupayaan capaian internet di kawasan bandar dan luar bandar.Selain itu, pelaksanaan Pelan Jalinan Digital Negara atau JENDELA pula bakal menyediakan 100 peratus liputan 4G di kawasan berpenduduk dan liputan 5G yang lebih luas serta jalur lebar tetap kepada sembilan juta premis menjelang tahun 2025.


Stok penimbal ubat-ubatan diagih kepada klinik dan hospital swasta

KUALA LUMPUR, 15 Julai- Kementerian Kesihatan Malaysia (KKM) akan mengagihkan stok penimbal ubat-ubatan kepada klinik dan hospital swasta yang menghadapi masalah bekalan.Menterinya Khairy Jamaluddin berkata, stok penimbal itu akan diuruskan oleh Pharmaniaga Bhd.Antara ubat yang mengalami kekurangan bekalan ialah ubat demam, batuk, selesema dan ubat-ubatan untuk kanak-kanak.Jelasnya kekurangan ubat itu disebabkan permintaan yang telalu tinggi dan kegagalan pembekal dari luar negara menghantar bekalan mengikut tempoh ditetapkan akibat kekurangan bahan mentah.

(Khairy Jamaluddin dalam sidang media selepas Majlis Penutupan Bengkel Transformasi Strategi dan Memperkasakan Penjagaan Autisme)

"Jadi kita sudah bincang dengan pengilang-pengilang, mereka akan meningkatkan pengeluaran mereka yang dikatakan akan lebih stabil pada suku tahun ketiga, dua bulan lagi. "Sementara kita menunggu pengeluaran daripada kilang kita lebih stabil saya telah setuju supaya stok penimbal kerajaan dilepaskan dulu untuk klinik dan hospital swasta," kata Khairy dalam sidang media selepas menghadiri Majlis Penutupan Bengkel Transformasi Strategi dan Memperkasakan Penjagaan Autisme di sini.KKM sebelum ini mengumumkan beberapa langkah penyelesaian jangka sederhana dan panjang berhubung isu kekurangan bekalan ubat termasuk meneroka sumber baharu atau bekerjasama dengan industri farmaseutikal tempatan.


Kerajaan bela nasib peneroka tanaman getah, dana bernilai RM6.1 juta diperuntuk

BERA, 14 Julai- Keluh kesah peneroka tanaman getah berhubung harga jualannya yang rendah kini dibela kerajaan.Kerajaan menerusi Lembaga Kemajuan Tanah Persekutuan (FELDA) memperuntukkan RM6.1 juta dana pengurusan tahun 2022 bagi mengambil alih pengurusan pusat mengumpul getah (PMG) daripada FGV Rubber Industries Sdn Bhd."Dengan pengambilalihan ini, FELDA dan FGV Rubber Industries telah mencapai persetujuan untuk mengurangkan kos operasi kilang sebanyak 23 sen bagi setiap kilogram getah kering dengan tambahan lagi sebanyak 5 sen apabila mencapai sasaran bulanan," kata Ismail Sabri dalam ucaptama pada Majlis Sambutan Hari Peneroka Felda Peringkat Kebangsaaan di Bera.Dengan keseluruhan pengurangan sebanyak 28 sen itu, ia akan memberikan tambahan pendapatan sebanyak RM11.2 juta bagi 10,707 peneroka tanaman getah. Terdahulu, Perdana Menteri merasmikan Sambutan Hari Peneroka Felda Peringkat Kebangsaaan di Padang Awam FELDA Rentam, Bera dengan tema sambutan, ‘Kejayaan Dalam Keberkatan’ .FELDA telah mencipta pelbagai kejayaan sejak 66 tahun penubuhannya. Majlis turut dihadiri, Menteri di Jabatan Perdana Menteri (Ekonomi), Datuk Seri Mustapa Mohamed dan Pengerusi FELDA, Tan Sri Idris Jusoh.

(Perdana Menteri, Datuk Seri Ismail Sabri Yaakob)


RM10 juta perkasa usahawan generasi baharu FELDA - PM

BERA, 14 Julai- Kerajaan terus komited memperkasa pembangunan generasi baharu Lembaga Kemajuan Tanah Persekutuan (FELDA) yang telah melangkau ke generasi keempat pada tahun ini.Perdana Menteri, Datuk Seri Ismail Sabri Yaakob mengumumkan peruntukan dana pusingan bernilai RM10 juta untuk warga belia menceburi bidang keusahawanan selain membantu usahawan sedia ada meningkatkan kapasiti perniagaan."Pinjaman tanpa faedah ini diberikan dengan nilai minimum RM5,000 hingga maksimum RM20,000 mengikut pakej," kata Ismail Sabri mengumumkan khabar gembira tersebut dalam ucaptamanya pada Majlis Sambutan Hari Peneroka FELDA Peringkat Kebangsaan 2022, di sini.Usahawan belia FELDA dari seluruh negara yang berminat boleh mula membuat permohonan bermula pada bulan Ogos 2022.

(Perdana Menteri, Datuk Seri Ismail Sabri Yaakob merasmikan Sambutan Hari Peneroka FELDA PeringkatKebangsaan 2022 di Padang Awam FELDA Rentam, Bera)


Kesalahan tiada lesen memandu catat rekod tertinggi- JPJ Pulau Pinang

SEBERANG PERAI, 14 Jun- Menunggang motorsikal berkuasa tinggi namun tiada lesen memandu antara kesalahan yang dikesan semasa Operasi Khas Motosikal Hari Raya Aidiladha (HRA) yang dilakukan Jabatan Pengangkutan Jalan (JPJ) Pulau Pinang di Jambatan Pulau Pinang malam tadi. Pengarah Jabatan Pengangkutan Jalan (JPJ) Pulau Pinang, Adenan Md Isa berkata kesalahan itu melibatkan sepasang suami isteri yang dalam perjalanan dari Sungai Petani, Kedah ke Pulau Pinang semata-mata untuk makan malam. Beliau berkata, turut dikesan seorang lelaki melakukan kesalahan yang sama, dengan menunggang motorsikal berkuasa tinggi dari Kuala Ketil, Kedah ke Pulau Pinang atas urusan kerja.

(Pengarah Jabatan Pengangkutan Jalan Pulau Pinang, Adenan Md Isa)

"Masih terdapat pengguna jalan raya yang tidak bertanggungjawab menunggang tanpa mempunyai lesen memandu yang sah dan ini akan mendatangkan masalah kepada pengguna jalan raya yang lain", katanya.Menurut beliau, dalam operasi HRA selama empat hari yang berakhir semalam sebanyak 4902 kenderaan telah diperiksa dan sebanyak 1005 saman dikeluarkan atas pelbagai kesalahan.  Daripada jumlah itu kesalahan tidak memiliki lesen memandu mencatatkan rekod tertinggi dan diikuti dengan cukai jalan tamat tempoh.


Kemalangan maut, pemandu treler miliki 13 rekod kesalahan trafik

IPOH, 14 Julai- Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan arah selatan berhampiran Meru, Ipoh petang semalam mempunyai 13 rekod kesalahan trafik.  Ketua Polis Perak Datuk Mior Faridalathrash Wahid dalam satu kenyataan memaklumkan, pemandu berusia 34 tahun itu mempunyai saman trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.  Jelasnya, polis telah menahan pemandu treler tersebut dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.  "Bagaimanapun katanya, ujian air kencing yang dijalankan mendapati lelaki tersebut tidak memandu di bawah pengaruh dadah", katanya dalam kenyataan.

(Kenderaan yang terlibat kemalangan di KM 277.1 Lebuhraya Utara Selatan arah selatan berhampiran Meru, Ipoh/Foto Bomba)

Tambah beliau, pihaknya menerima maklumat mengenai kejadian itu pada 2.45 petang semalam."Hasil siasatan mendapati sebuah lori treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.  "Akibat daripada rempuhan tersebut, treler dan kereta berkenaan telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan", katanya.  Sementara itu beliau turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 bagi membantu siasatan kes tersebut.  Mangsa, pesara polis Rahim Ramli, 60 tahun, isterinya Siti Petimah Omar, 59 tahun dan dua anak perempuan mereka, Nor Hadirah, 28 dan Nor Hamizah, 27 tahun meninggal dunia di lokasi kejadian.


Dana RM20 juta untuk anak FELDA bina rumah di lot generasi - PM

BERA, 14 Julai - Perdana Menteri, Datuk Seri Ismail Sabri Yaakob mengumumkan dana berjumlah RM20 juta diperuntukkan menerusi Skim Jaminan Kredit Perumahan sebagai cagaran kepada pinjaman-pinjaman perumahan yang bakal dibuat oleh generasi baharu FELDA.Ini bagi membantu generasi baharu dalam memudahkan proses pembiayaan bagi pembinaan rumah di lot generasi terlibat. “Oleh itu, mereka tidak perlu menyediakan cagaran bagi membuat pinjaman tertakluk sehingga dana ini habis dimanfaatkan,” kata Ismail Sabri semasa berucap sempena Sambutan Hari Peneroka Felda, Peringkat Kebangsaan di Padang Awam Felda Rentam, disini.

Sebelum itu, beliau mengumumkan berita gembira untuk generasi generasi baharu FELDA yang ingin bermastautin di kawasan rancangan menerusi projek Perumahan Generasi Baharu FELDA (PGBF) yang telah dilaksanakan sebelum ini.

“Pada hari ini, saya ingin mengumumkan bahawa RM7.6 juta sewaan bulanan yang telah dibayar oleh 2,025 penghuni PGBF serta sewaan yang akan dikutip selepas ini dijadikan deposit apabila mereka membeli kediaman PGBF tersebut,” kata Ismail Sabri.

Jelasnya, sebagai contoh, bayaran sewaan selama 36 bulan berjumlah RM10,800 akan dijadikan deposit sekali gus mengurangkan pembiayaan satu unit rumah tengah yang berharga RM90,000 kepada RM79,200 sahaja.

Mengenai baki 1,400 unit PGBF yang belum disiapkan dengan kos pembangunan keseluruhan RM204 juta, kata perdana menteri FELDA akan meneruskan projek tersebut melalui inisiatif pembiayaan swasta, iaitu pihak pemaju akan menanggung kos pembinaan tanpa memerlukan dana daripada FELDA.

Projek rintis akan dilaksanakan di FELDA Bukit Aping Timur dan FELDA Pasak di Johor serta FELDA Chiku 5 di Kelantan.

Selain itu kerajaan turut melaksanakan penambahbaikan kepada model PGBF yang lebih mampan dengan pengenalan inisiatif lot generasi FELDA.

“Sehingga kini, sebanyak 8,670 unit lot generasi telah dikenal pasti termasuk 3,200 unit yang telah saya umumkan di Johor pada bulan Mac lalu. Buat masa ini, inisiatif ini akan dilaksanakan di neger Pahang, Johor, Negeri Sembilan, Terengganu, Perak, Kelantan dan Kedah. Di Parlimen Bera ini sahaja, sebanyak 250 lot telah dikenal pasti iaitu di FELDA Kumai dan FELDA Triang 1,” katanya.

Dalam perkembangan lain, Ismail Sabri berkata peningkatan mobiliti sosial warga FELDA melalui pemerkasaan insiatif-inisiatif pendidikan turut diberi perhatian.

Selaras itu, Ismail mengumumkan pertukaran program Premier di MRSM FELDA kepada Program Ulul Albab.

"Program Ulul Albab ini akan dilaksanakan bermula pada tahun akademik 2023 dan akan mengintegrasikan program pendidikan sedia ada dengan program aliran agama termasuk tahfiz al-Quran."MRSM FELDA akan menjadi MRSM kelapan yang melaksanakan program ini dan bakal melahirkan generasi baharu FELDA yang cemerlang dalam bidang profesional yang berpegang teguh kepada al-Quran dan sunnah," kata Ismail di sini. Dalam pada itu katanya, infrastruktur di kawasan FELDA dilihat antara yang terbaik lantas menempatkan rancangan-rancangan FELDA sebagai komuniti contoh luar bandar. Ini dapat dicapai menerusi pelbagai dana dan inisiatif bagi menyediakan infrastruktur yang terbaik buat warga FELDA."Sempena ulang tahun penubuhan FELDA yang ke-66 tahun ini, saya ingin umumkan lagi peruntukan khas sebanyak RM66,000 bagi kesemua 317 rancangan dengan jumlah keseluruhan sebanyak RM21 juta."Saya juga ambil maklum kesungguhan dan komitmen yang dipamerkan oleh warga peneroka sekalian dalam memperindah rancangan masing-masing bagi meraih anugerah yang paling dinanti-nantikan – Anugerah Kecemerlangan Rancangan FELDA (AKRF)," Ismail turut mengumumkan hadiah tempat pertama AKRF kini dinaikkan daripada RM500,00 kepada RM1 juta.Ini sebagai penghargaan atas kesungguhan warga FELDA dan beliau berharap inisiatif itu menjadi pembakar semangat kepada warga FELDA untuk menjaga keceriaan dan keindahan kawasan rancangan di samping memupuk komuniti yang bersatu padu.Tema sambutan Hari Peneroka FELDA Peringkat Kebangsaan kali ini adalah ‘Kejayaan Dalam Keberkatan’.


Peluang 2,500 anak veteran tentera lanjut pelajaran di UniRazak - PM

(Perdana Menteri Datuk Seri Ismail Sabri Yaakob (duduk,lima,kiri) bergambar dengan barisan kepimpinan Persatuan Veteran Angkatan Tentera Malaysia (PVATM) Pahang/Foto BERNAMA)

BERA, 14 Julai - Anak veteran tentera berpeluang melanjutkan pelajaran di Universiti Tun Abdul Razak (UniRazak) secara percuma untuk tempoh setahun dengan kos pengajian ditanggung oleh universiti berkenaan, kata Perdana Menteri Datuk Seri Ismail Sabri Yaakob.Beliau berkata program itu akan melibatkan 2,500 anak veteran tentera bagi tempoh lima tahun dengan perbelanjaan untuk seorang pelajar dijangka RM12,500 bagi tempoh setahun, sebelum pelajar terlibat boleh memilih sama ada mahu kekal di universiti itu atau melanjutkan pelajaran ke universiti lain. Selain itu, Ismail Sabri berkata kerajaan juga secara dasarnya bersetuju untuk memberi bantuan RM500 untuk mereka yang menjaga pasangan yang terlantar sama ada isteri atau suami, iaitu inisiatif yang dirundingkan semasa beliau menjadi Menteri Kanan Pertahanan. "Kerajaan tidak pernah melupakan jasa veteran (tentera) terhadap negara dan kita pasti membantu dalam apa jua segi bagi mengurangkan beban dihadapi veteran. Kita mahu pastikan kebajikan veteran terjaga sebab mereka selama ini bersabung nyawa mempertahankan negara. "Saya juga sentiasa terbuka untuk berjumpa dengan mana-mana pihak untuk berbincang mengenai isu yang membabitkan hal ehwal veteran (tentera) kerana isu ini amat dekat dengan saya," katanya semasa berucap merasmikan Pejabat Pentadbiran Persatuan Veteran Angkatan Tentera Malaysia (PV ATM) Cawangan Bera di Taman Merbau Indah di sini malam tadi. Turut hadir Ketua Pengarah Jabatan Hal Ehwal Veteran Tentera Angkatan Tentera Malaysia (JHEV ATM) Datuk Dzulkarnain Ahmad dan Pengarah JHEV ATM Pahang Mejar Khairul Ashinar Azid@Aziz.

(Perdana Menteri Datuk Seri Ismail Sabri Yaakob menandatangani plak perasminan Pejabat Pentadbiran Persatuan Veteran Angkatan Tentera Malaysia (PVATM) Cawangan Bera malam tadi/Foto BERNAMA)

Selain isu kebajikan, Perdana Menteri berkata isu perumahan veteran juga antara fokus utama beliau supaya golongan berkenaan dapat memiliki rumah yang selesa, dengan kerajaan menerusi Kementerian Perumahan dan Kerajaan Tempatan (KPKT) komited menyediakan kuota khas kepada warga pertahanan termasuk veteran bagi setiap projek rumah mampu milik yang dilaksanakan. Menurutnya ia termasuk di Bera, apabila 1,000 unit rumah di bawah Program Perumahan Rakyat (PPR) dijadual dibina di daerah ini, dengan beliau telah meminta supaya peruntukan khas diberikan kepada golongan veteran tentera. "... antara fokus utama saya sejak menjadi Menteri Kanan Pertahanan ialah isu perumahan. Bayangkan perasaan veteran apabila mereka masih menjadi tentera, berada jauh di sempadan atau hutan tetapi rumah keluarga mereka berada dalam keadaan yang tidak selesa. "Ini sudah pasti memberi kesan kepada mereka walaupun kita tahu semangat juang mereka kuat. Sebab itu kita fokus dan beri tumpuan untuk memastikan mereka mempunyai rumah yang selesa dan baik," katanya. Pada program itu, Ismail Sabri turut meluluskan peruntukan RM20,000 kepada persatuan veteran tentera Bera bagi urusan pengurusan dan pentadbiran persatuan yang sudah mula beroperasi sejak 2016, dengan beliau difahamkan terdapat 3,000 veteran tentera di Daerah Bera. -BERNAMA


BP3.0: Kaedah perolehan secara penswastaan akan dipertimbang - PM

KUALA LUMPUR, 13 Julai- Kerajaan menambah baik aspek kebajikan anggota Angkatan Tentera Malaysia (ATM) termasuk veteran dan warga awam menerusi Blueprint Perumahan 3.0 Kementerian Pertahanan (B.P 3.0).  Perdana Menteri, Datuk Seri Ismail Sabri Yaakob memaklumkan, rangka tindakan ini akan memastikan perancangan Agenda Perumahan MINDEF yang bermula tahun ini hingga 2030 dapat dilaksanakan dengan teratur.  ""Di bawah program selenggara dan naik taraf, sasaran 80 peratus daripada 7,292 unit RKMAT sedia ada akan dinaik taraf, termasuk pengubahsuaian daripada dua unit kepada satu unit. Pada masa yang sama, perabot lama yang telah rosak akan diganti dengan perabot yang baharu."Di bawah program Inisiatif Perumahan Veteran ATM, 1,700 unit akan dibina demi kesejahteraan veteran ATM di seluruh negara," kata Ismail. Datuk Seri Ismail Sabri berucap pada Majlis Pelancaran Blueprint Perumahan 3.0 Kementerian Pertahanan di ibu negara.  Beliau menyatakan, hasil daripada Blueprint Perumahan 1.0 dan Blueprint 2.0, sebanyak 4,200 unit Rumah Keluarga Malaysia Angkatan Tentera RKMAT baharu telah berjaya disiapkan dan diduduki.  552 unit RKMAT lagi dijangka siap dan boleh diduduki selewat lewatnya pertengahan dan hujung tahun 2022 serta lebih daripada seribu RKMAT telah diselenggara.  Jumlah berkenaan tidak termasuk pembinaan rumah mampu milik di bawah program Satu Anggota Satu Rumah (SASAR) dan inisiatif perumahan veteran.Sementara itu, untuk memastikan matmalat Blueprint Perumahan 3.0 dapat dicapai, kerajaan akan memberikan pertimbangan untuk melaksanakan kaedah perolehan secara penswastaan seperti ‘bina-pajak- senggara-pindah (BLMT) atau landswap.  Datuk Seri Ismail Sabri berkata, ia bagi meringankan beban kewangan yang terpaksa ditanggung.

(Turut hadir pada majlis pelancaran  Blueprint Perumahan 3.0 Kementerian Pertahanan, Menteri Kanan Pertahanan Datuk Seri Hishammuddin Tun Hussein,Panglima Tentera Darat Jen Tan Sri Zambrose Mohd Zain dan Ketua Pengarah Perkhidmatan Awam (KPPA) Datuk Seri Mohd Syafiq Abdullah)


RISDA bantu 140 pekebun kecil yang terjejas banjir di Baling

BALING, 13 Julai- Pihak Berkuasa Kemajuan Pekebun Kecil Perusahaan Getah (RISDA) akan membantu 140 pekebun kecil di daerah ini untuk menjalankan penanaman dan pembangunan semula kebun getah yang terjejas akibat banjir dan kepala air. Pengerusi RISDA Datuk Seri Mohd Salim Mohd Sharif berkata bantuan penanaman dan pembangunan semula kebun seluas 98 hektar itu disediakan melalui Rancangan Pemulihan Kebun (RPK) termasuk membaik pulih jalan pertanian bagi kebun tersebut. Katanya pekebun kecil layak menerima bantuan pemulihan pada kadar maksimum RM7,710 sehektar dan bantuan pemulihan kebun bagi kemusnahan tanaman.  RISDA juga akan memberikan bantuan wang tunai secara sekali beri sebanyak RM1,000 setiap sebuah rumah kepada penghuni 17 rumah yang musnah dan rosak teruk akibat bencana itu. Selain itu, enam usahawan bimbingan RISDA yang terkesan dalam bencana itu turut dibantu.

(Pengerusi RISDA, Datuk Seri Mohd Salim Mohd Sharif)

"Usahawan kita yang terjejas, ada yang berhampiran sungai, bangunan itu hilang. Dua hari sebelum kejadian, pihak RISDA ada memberi bantuan mesin buat kek, ia turut terjejas. Daripada enam usahawan kita ini, ada usahawan madu kelulut juga habis dipukul air deras", katanya.Beliau berkata demikian kepada pemberita ketika lawatan kerja di Kampung Iboi, Kupang dan pusat pemindahan sementara di Sekolah Menengah Jerai yang terjejas dalam kejadian tersebut. Menerusi lawatan itu, RISDA memberikan sumbangan RM100,000 melibatkan 1,000 unit bantuan bekalan makanan kepada penduduk terjejas bencana itu. Daerah Baling mempunyai pekebun kecil seramai 13,121 orang dengan keluasan penanaman getah seluas 13,988.51 hektar.


Perintah berkurung di Sri Lanka, rakyat Malaysia dinasihat kekal di rumah

(Ribuan penunjuk perasaan menyerbu Istana Presiden Sri Lanka, di Colombo/AFP)

NEW DELHI, 13 Julai- Rakyat Malaysia yang tinggal di Sri Lanka dinasihatkan kekal berada di rumah selepas kerajaan mengenakan perintah berkurung."Sila patuhi perintah berkurung yang dikenakan oleh pihak berkuasa tempatan berikutan bantahan besar-besaran di Colombo pada masa ini," ciap Suruhanjaya Tinggi Malaysia di Sri Lanka di Twitter.Misi diplomatik meminta mereka untuk berada di rumah selepas media tempatan melaporkan penunjuk perasaan sedang berarak menuju ke pejabat perdana menteri meskipun perintah berkurung dilaksanakan.

(Penunjuk perasaan berarak ke pejabat perdana menteri meskipun perintah berkurung dilaksanakan/AFP)

Perdana Menteri Ranil Wickremesinghe mengenakan perintah berkurung di Wilayah Barat dan darurat di negara itu, lapor Daily Mirror di laman sesawangnya.Ia susulan Presiden Sri Lanka Gotabaya Rajapaksa dilaporkan meninggalkan negara itu dengan menaiki pesawat tentera pada Rabu.Menurut media Sri Lanka, beliau melarikan diri ke Maldives sebelum meneruskan perjalanannya ke negara lain.Rakyat Sri Lanka semakin kecewa dengan kemelut kewangan yang dihadapi ketika negara itu bergelut untuk mengatasi krisis ekonomi yang tidak pernah berlaku sebelum ini.- BERNAMA


102 rumah rosak akibat ribut di Perlis

KANGAR,13 Julai- Sehingga 11.00 pagi ini, jumlah rumah terjejas dalam kejadian angin kencang dan hujan lebat yang melanda Perlis awal pagi semalam meningkat kepada 102 buah.  Kawasan yang terjejas teruk ialah Padang Besar, sebanyak 62 buah rumah, diikuti Arau 28 buah rumah, manakala Kangar, sebanyak 12 buah rumah. Menurut Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor, hasil bancian bersama Jabatan Kebajikan Masyarakat mendapati, Taman 20, Bukit Keteri teruk terjejas dengan 30 buah rumah terlibat.  Lain-lain kawasan yang teruk terjejas ialah Perawah; 13 buah rumah, Balik Bukit; 12 buah rumah, Panggas; 10 buah rumah dan Paya dengan 6 buah rumah.  Manakala 14 kawasan lain yang terlibat antaranya Masjid Putra, Pekan Kangar, Ulu Pauh, Wang Besar dan Oran dengan melibatkan antara sebuah hingga 4 buah rumah setiap kawasan.

(Antara rumah yang terjejas teruk akibat ribut di Perlis)

Majoriti rumah rosak akibat struktur rumah dan bumbung diterbangkan angin serta dihempap pokok tumbang.  Penduduk yang terjejas disaran untuk segera membuat laporan polis bagi membolehkan pihak MAIPs dan Jabatan Kebajikan Masyarakat untuk mendapatkan maklumat lengkap kerosakan setiap rumah.  Ahli Dewan Undangan Negeri di kawasan terjejas telah menghulurkan bantuan pek makanan menerusi Pusat Khidmat DUN.


Malaysia komited perkukuh hubungan dengan China

KUALA LUMPUR, 12 Julai- Malaysia akan terus komited menjaga hubungan yang positif dengan semua negara, terutamanya China.Ia berikutan, Malaysia berpegang teguh kepada dasar luar negara yang mengutamakan proses libat urus. Perdana Menteri, Datuk Seri Ismail Sabri Yaakob menyatakan, pendirian negara berdasarkan keyakinan terhadap keamanan dan kemakmuran yang berteraskan kepada penglibatan pelbagai pihak berbanding sesuatu yang bersifat eksklusif."Pada masa sama, Malaysia akan terus mengukuhkan hubungan perdagangan, mencari peluang pelaburan dan mempromosikan hubungan antara rakyat dengan rakyat bersama China. Dalam bahasa mudahnya, Malaysia akan membina 'jambatan penghubung' dan bukannya 'tembok pemisah' dalam hubungan dua hala ini," katanya.

Teks ucapan Perdana Menteri dibacakan Menteri Luar, Datuk Seri Saifuddin Abdullah pada majlis makan malam sempena Sambutan Ulang Tahun ke-48 Hubungan Diplomatik Malaysia-China di sini.

(Menteri Luar, Datuk Seri Saifuddin Abdullah membacakan teks ucapan Perdana Menteri pada majlis makan malam sempena Sambutan Ulang Tahun ke-48 Hubungan Diplomatik Malaysia-China)

Tambahnya, Malaysia akan komited dalam BRICS PLUS dan sentiasa menyokong inisiatif China berhubung perkara itu.Hubungan dagangan antara Malaysia-China telah berkembang secara purata 16 peratus sepanjang dua tahun lepas.


China akan percepat perundingan kod tatalaku di Laut China Selatan

(COC bertujuan untuk mengurangkan risiko konflik di Laut China Selatan yang menjadi pertikaian, dengan beberapa negara anggota ASEAN dan China terlibat dalam tuntutan wilayah yang bertindih)

KUALA LUMPUR, 12 Julai- China akan mempercepatkan rundingan kod tatalaku (COC) dan berusaha bersama negara ASEAN dalam menjadikan Laut China Selatan sebagai laut keamanan dan kestabilan.Menteri Luar Negerinya, Wang Yi memaklumkan, Beijing turut menentang pihak yang berhasrat mewujudkan konfrantasi di kawasan berkenaan.“Kami akan menyokong multilateralisme sebenar dan memajukan rantau yang terbuka. "Kami akan menegakkan kepaksian ASEAN dan Rangka Kerja Kerjasama Serantau ASEAN."Kami akan menentang konfrontasi dan mentaliti perang dingin," katanya.Wang Yi berkata demikian pada sidang media bersama Menteri Luar Negeri, Datuk Seri Saifuddin Abdullah di ibu negara sempena lawatan rasmi dua hari beliau ke negara ini.COC bertujuan untuk mengurangkan risiko konflik di Laut China Selatan yang menjadi pertikaian, dengan beberapa negara anggota ASEAN dan China terlibat dalam tuntutan wilayah yang bertindih.

(Kawasan perairan laut China Selatan ketika tinjauan dari Terminal Feri Menumbok/FOTO FAIL BERNAMA)

Wang Yi berkata demikian pada sidang media bersama Menteri Luar Negeri, Datuk Seri Saifuddin Abdullah di ibu negara sempena lawatan rasmi dua hari beliau ke negara ini.Sementara itu, China rakan dagang terbesar Malaysia sejak 2009 dan menyumbang 18.9 peratus kepada jumlah dagangan global negara pada 2021. Dalam tempoh sama, nilai dagangan China dengan Malaysia juga mencecah rekod tertinggi iaitu 101.55 bilion dolar amerika atau 450.6 bilion ringgit.Pada 2021 juga, stok pelaburan langsung asing dari China ke Malaysia mencecah 25.91 bilion ringgit.Sementara pelaburan yang diluluskan dengan penyertaan dari China ialah 16.6 bilion ringgit.Manakala pelaksanaan pelaburan dengan penyertaan dari China mencecah 1.82 bilion ringgit.


China usaha pertingkat hubungan dua hala dan sesama rakyat -Wang Yi

(Menteri Luar Datuk Seri Saifuddin Abdullah (kanan) bergambar bersama Menteri Luar China Wang Yi (kiri) selepas menghadiri mesyuarat dua hala antara Malaysia dan Republik Rakyat China hari ini)

KUALA LUMPUR, 12 Julai- China bersedia untuk mengimport lebih banyak minyak sawit, buah-buahan tropika dan produk pertanian lain dari Malaysia, kata Menteri Luar China, Wang Yi.Wang yang kini dalam rangka lawatan rasmi dua hari ke Malaysia sejak Isnin, berkata usaha sedang diambil untuk membolehkan kumpulan pertama pelajar Malaysia kembali ke China dan menyambung semula pengajian secepat mungkin. Beliau berkata kedua-dua pihak juga merancang untuk meningkatkan jumlah penerbangan terus antara China dan Malaysia selaras dengan aspirasi kedua-dua negara.“Kami yakin memandangkan situasi COVID-19 semakin terkawal, rakyat antara kedua-dua negara boleh melawat antara satu sama lain sekerap mungkin, antara ahli keluarga dan saudara-mara,” kata Wang mengenai usaha mempertingkatkan hubungan dua hala dalam pelbagai bidang termasuk hubungan antara rakyat.Beliau berkata demikian pada sidang media bersama rakan sejawatnya dari Malaysia Datuk Seri Saifuddin Abdullah yang diadakan selepas mesyuarat dua hala, di sini.Wang berkata kedua-dua negara juga akan memanfaatkan peluang yang ditawarkan sempena Ulang Tahun Ke-10 Penubuhan Taman Perindustrian Qinzhou China-Malaysia, bagi mewujudkan zon perintis terhadap kerjasama ekonomi dan perdagangan yang inovatif serta demonstrasi kerjasama di bawah Inisiatif Jalur dan Lalaun (BRI)."Kita akan memacu pertumbuhan baharu dalam ekonomi digital serta bidang-bidang lain agar daya saing dan tahap pembangunan dapat dipertingkatkan secara bersama," katanya.Wang berkata beliau dan Saifuddin turut membincangkan Pelan Tindakan Malaysia-China bagi jalinan ketersambungan dan akan menggandakan usaha untuk memajukan projek Laluan Rel Pantai Timur (ECRL) dan pembangunan di sepanjang laluan itu."Kami akan terus berhubung mengenai pembinaan landasan kereta api Singapura-Malaysia," katanya.

(Wang Yi pada sidang media bersama rakan sejawatnya dari Malaysia Datuk Seri Saifuddin Abdullah yang diadakan selepas mesyuarat dua hala, di ibu negara)

Beliau berkata kedua-dua negara juga menantikan laluan tengah rangkaian kereta api Pan-Asia dapat disiapkan demi mencapai pembangunan yang saling berkait dan mempercepatkan proses integrasi serantau melalui ketersambungan kereta api China, Laos dan Thailand.Sementara itu, Wang berkata beliau kagum dengan kek keju Musang King yang dihidangkan semasa pertemuannya dengan Perdana Menteri Datuk Seri Ismail Sabri Yaakob pada Selasa.“Perdana Menteri menghidangkan kek keju Musang King sebagai pencuci mulut, dan hidangan itu sangat lazat. Saya sangat kagum,” katanya. -BERNAMA


Malaysia alu-alukan lebih banyak pelaburan dari China dalam ekonomi digital

(Saifuddin menyifatkan pertemuan itu sangat mesra dan berhasil)

KUALA LUMPUR, 12 Julai- Malaysia mengalu-alukan lebih banyak pelaburan dari China dalam bidang ekonomi digital, kata Menteri Luar Datuk Seri Saifuddin Abdullah.Dalam sidang media bersama dengan rakan sejawatannya dari China, Wang Yi, beliau menekankan mengenai kepentingan kedua-dua negara bekerja lebih rapat dalam bidang berkaitan ekonomi digital serta kerjasama antara syarikat telekomunikasi.“Saya tertarik dengan pandangan Tuan Yang Terutama (Wang) bahawa kita menjadikan ekonomi digital sebagai premium, untuk mengorak langkah ke hadapan bagi membina semula ekonomi dan mengekalkan pertumbuhan masa depan kita,” katanya selepas pertemuan dua hala dengan Wang, di sini.Wang yang juga Ahli Dewan Negara China dalam rangka lawatan rasmi dua hari ke Malaysia bermula Isnin.Menyifatkan pertemuan itu sangat mesra dan berhasil, Saifuddin berkata tahun depan menandakan Ulang Tahun ke-10 Perkongsian Strategik Komprehensif (CSP) kedua-dua negara dan kedua-dua pihak bersetuju untuk memperingati peristiwa penting itu.Kedua-dua pihak juga mengharapkan lebih banyak lawatan peringkat tinggi pada tahun-tahun akan datang dan memupuk lagi saling percaya antara kedua-dua negara.Beliau berkata Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Perdana Menteri Datuk Seri Ismail Sabri Yaakob yang bertemu Wang pada Selasa telah menyatakan minat untuk melawat China jika keadaan mengizinkan.Saifuddin berkata konsep "Komuniti Masa Depan Bersama", cetusan idea Presiden Xi Jinping, sejajar dengan konsep "Dunia adalah Keluarga" yang diperkenalkan Perdana Menteri Malaysia."Malaysia menyambut baik inisiatif China untuk menggalakkan keterbukaan, keterangkuman dan saling menghormati, dan secara prinsipnya kami menyokong konsep itu," katanya.Saifuddin berkata mereka turut membincangkan Inisiatif Jalur dan Laluan (BRI); projek "Taman Berkembar Dua Negara"; projek Laluan Rel Pantai Timur (ECRL); dan kerjasama Lembah Automotif Berteknologi Tinggi.“Seperti yang kita semua tahu ECRL adalah projek yang akan direalisasikan dan kami sudah pun memulakannya. Di bawah projek taman berkembar, sekali lagi, China meraikan Ulang Tahun Ke-10 Penubuhan Taman Perindustrian Qinzhou China-Malaysia tahun ini,” katanya.Sementara itu, beliau berkata Malaysia melalui MITI dan Kerajaan Negeri Pahang sedang membuat persiapan menyambut Ulang Tahun ke-10 taman perindustrian kembarnya, Taman Perindustrian Kuantan Malaysia-China (MCKIP), yang akan disambut pada 2023.

(Saifuddin (kanan) dan Wang Yi (kiri0 : Kedua-dua pihak juga mengharapkan lebih banyak lawatan peringkat tinggi pada tahun-tahun akan datang dan memupuk lagi saling percaya antara kedua-dua negara)

Saifuddin berkata beliau dan Wang turut membincangkan perkara berkaitan hubungan antara ASEAN dan China sebagai rakan dialog, khususnya mengenai CSP antara kedua-dua pihak.

“Bagaimana kita menjadikan CSP berfungsi dengan lebih baik. Bagaimana kita mengusahakan idea pembangunan bersama mengenai keselamatan makanan dan meluaskan Kawasan Perdagangan Bebas,” katanya.

Terdahulu, Saifuddin dan Wang menyaksikan penyerahan dokumen antara Pentadbiran Meteorologi China dan Jabatan Meteorologi Malaysia mengenai CMAcast, sebuah sistem yang menggunakan teknologi Penyiaran Video Digital satelit China untuk menghantar data meteorologi, dan menandatangani Memorandum Persefahaman antara Sistem Penyiaran Hunan dan Media Prima Omnia Sdn Bhd. -BERNAMA


PM terima kunjungan hormat Wang Yi di Wisma Putra

KUALA LUMPUR, 12 Julai- Perdana Menteri, Datuk Seri Ismail Sabri Yaakob menerima kunjungan hormat Menteri Luar China, Wang Yi di Wisma Putra.Kunjungan Menteri Luar China itu dilihat sebagai langkah positif ke arah meningkatkan hubungan Malaysia-China.Menerusi Facebook rasmi Datuk Seri Ismail Sabri menyatakan, sesi perbincangan selama satu jam diadakan melibatkan hubungan dua hala serta kepentingan dalam pembangunan ekonomi digital.Wang Yi telah menyatakan Kerajaan China terus memberikan keutamaan untuk meningkatkan kerjasama dua hala dengan Malaysia.

(Pelbagai isu yang disuarakan termasuklah mengenai konflik antara negara yang perlu diselesaikan melalui meja rundingan/ Foto Pejabat Perdana Menteri)

Ini meliputi menangani cabaran semasa yang dihadapi kedua-dua negara seperti inflasi global dan keselamatan makanan.Beliau turut menyatakan penghargaan kepada Kerajaan Malaysia atas peluang yang telah diberikan kepada syarikat-syarikat infrastruktur China untuk terlibat sama dalam projek pembangunan negara Malaysia. Ini termasuk pelaksanaan projek Landasan Rel Pantai Timur (ECRL).Datuk Seri Ismail Sabri turut menyuarakan pandangan bahawa setiap konflik yang berlaku wajar diselesaikan di meja rundingan dan bukan melalui peperangan.Datuk Seri Ismail Sabri menyuarakan hasrat untuk mengadakan lawatan rasmi ke China dalam masa terdekat dan akan melakukan kunjungan hormat ke atas Presiden Xi dan Premier Li.Dalam masa sama, Kerajaan juga mengalu-alukan minat lebih banyak delegasi rasmi dan perniagaan dari China seperti Huawei untuk sama-sama terlibat dalam inisiatif Kerajaan Malaysia.


JAPEN anjur empat program utama sempena HKHM 2022

KUALA LUMPUR, 12 Julai- Jabatan Penerangan Malaysia (JAPEN) bakal menganjurkan empat program utama bagi menyemarakkan suasana sambutan Hari Kebangsaan dan Hari Malaysia HKHM 2022. Serentak pada 30 Julai ini, program anjuaran bersama Kementerian Komunikasi dan Multimedia KKOM akan dimulakan dengan Majlis Pelancaran Bulan Kebangsaan dan Kibar Jalur Gemilang 2022 di Putrajaya.Menurut Pengarah Bahagian Media dan Komunikasi Korporat JAPEN, Datuk Sivabalan Ethirmanasingham, program utama yang akan dianjurkan ialah Program Kembara Keluarga Malaysia, Program Berjalan Teguh Bersama Keluarga Malaysia, Program Semarak Gemilang 2022 dan Program Merdeka @Komuniti Keluarga Malaysia.Keempat-empat program tersebut bertujuan untuk merakyatkan sambutan Hari Kebangsaan dan juga Hari Malaysia hingga ke peringkat komuniti."Kami juga mengalu alukan rakyat malaysia supaya datang beramai-ramai ke acara-acara yang bakal dianjurkan ini."Maksud datang beramai-ramai ini adalah datang dengan keluarga ya, kita nak merakyatkan sambutan Bulan Kebangsaan tahun ni, jadi maksud merakyatkan ialah kita bukan sahaja hendak rakyat datang tengok tapi rakyat datang bersama keluarga bersama datuk nenek cucu, anak-anak bersantai bersama pemimpin negara," kata Sivabalan.Acara pelepasan Konvoi Kembara Keluarga Malaysia 2022 yang bakal menjelajah ke seluruh semenanjung serta Sabah dan Sarawak ini bakal disempurnakan oleh Perdana Menteri pada 30 Julai depan.Tambah beliau terdapat kelainan yang ditonjolkan tahun ini dengan adanya Program Berjalan Teguh Bersama Keluarga Malaysia iaitu program berjalan beramai-ramai secara santai di Dataran Putra, Putrajaya dengan jangkaan seramai 10,000 penyertaan.

(Pengarah Bahagian Media dan Komunikasi Korporat JAPEN, Datuk Sivabalan Ethirmanasingham)


Krisis Sri Lanka: 85 rakyat Malaysia dinasihat tidak keluar rumah

(Penunjuk perasaan memegang sepanduk ketika demonstrasi menentang lonjakan harga dan kekurangan bahan api di Colombo, AFP)

KUANTAN 11 Julai- Seramai 85 orang rakyat Malaysia yang telah berdaftar di Sri Lanka, dinasihat agar tidak keluar rumah buat sementara waktu.  Menteri Luar, Datuk Sri Saifuddin Abdullah dimaklumkan pihak Suruhanjaya Tinggi Malaysia di Colombo pagi tadi, bahawa kesemua rakyat Malaysia itu, berada dalam keadaan baik dan selamat.  Beliau turut menasihatkan agar rakyat Malaysia yang berhasrat untuk ke Sri Lanka, supaya menangguhkan perjalanan terlebih dahulu buat masa ini. "Setakat yang dimaklumkan, 85 rakyat malaysia yang berada di sana dalam keadaan selamat. Jadi saya minta supaya mereka tidak keluar dari rumah masing-masing,"Saya nasihatkan agar kesemua mereka yang masih berada di sana untuk kekal duduk di rumah sahaja, jangan keluar dan sekiranya ada sebarang keperluan bantuan segera hubungi kedutaan” katanya dalam sidang media selepas program Penyembelihan dan Pengagihan Daging Korban di Sungai Karang, Kuantan.

(Menteri Luar, Datuk Sri Saifuddin Abdullah)

Setakat ini pihaknya belum merekodkan sebarang pemohonan daripada rakyat Malaysia disana untuk dibawa pulang.  Bagaimanapun, Wisma Putra sentiasa memantau perkembangan terkini di negara itu dan bersedia melaksanakan proses evakuasi jika keadaan semakin meruncing.  "Sekiranya ada anggota keluarga yang berada di Malaysia yang tidak dapat menghubungi mereka di Sri Lanka, boleh segera berhubung dengan kedutaan Malaysia di Colombo," tambahnya lagi. Suruhanjaya Tinggi di Colombo boleh dihubungi melalui nombor telefon 94774830103, emel: This email address is being protected from spambots. You need JavaScript enabled to view it. dan alamat 45, Rosmead Place, Colombo 07, Sri Lanka.


Agong, Permaisuri zahir ucapan selamat hari raya Aidiladha kepada umat Islam

KUALA LUMPUR, 9 Julai - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan selamat menyambut Aidiladha kepada seluruh umat Islam di negara ini.Seri Paduka berdua turut menzahirkan harapan agar ibadah korban dapat dilakukan dengan sempurna, diberkati dan diterima Allah SWT.

(Umat Islam sibuk melakukan persiapan terakhir untuk menyambut Hari Raya Aidiladha esok/Foto BERNAMA)

"Semoga dilimpahi hidayah, rahmat, keberkatan dan keredaan-Nya jua," titah Baginda berdua dalam poster ucapan yang dimuat naik menerusi laman Facebook dan Instagram Istana Negara.Umat Islam di negara ini akan menyambut Aidiladha esok. -BERNAMA


Aidiladha ajar umat Islam syukuri nikmat dan pengorbanan, selari dengan konsep Keluarga Malaysia - PM Ismail Sabri

(Perdana Menteri, Datuk Seri Ismail Sabri Yaakob ketika menyampaikan perutusan khas sempena sambutan Hari Raya Aidiladha)

KUALA LUMPUR, 9 Julai - Hari Raya Aidiladha mengajar umat Islam tentang erti mensyukuri nikmat dikurniakan Allah S.W.T dan berkorban membantu golongan yang memerlukan dan terpinggir.Ia bukan sahaja mendidik umat Islam di negara ini menginsafi nasib mereka yang lebih daif malah mendorong masyarakat melakukan kebajikan.Menurut Perdana Menteri, Datuk Seri Ismail Sabri Yaakob, hikmah ini selari dengan konsep Keluarga Malaysia bagi memastikan tiada rakyat yang ketinggalan.Malah semangat toleransi yang berasaskan konsep Tasamuh dalam Islam menjadi salah satu elemen penting untuk mengekalkan perpaduan dan kesejahteraan Keluarga Malaysia.

"Kisah agung junjungan mulia Nabi Ibrahim Alaihissalam dan anakanda, Nabi Ismail Alaihissalam adalah iktibar yang perlu dihayati oleh seluruh Keluarga Malaysia dalam kita mendepani cabaran kehidupan seharian. Aidiladha memberi pengertian yang amat besar kepada umat Islam. Ia berkait rapat dengan keinsafan, pengorbanan, kebersamaan dan kesyukuran. Maka, dengan nilai-nilai ini kita dapat meneruskan kehidupan yang lebih harmoni di sebalik pelbagai ketidaktentuan dunia yang berlaku pada hari ini," kata beliau dalam perutusan khasnya sempena sambutan Hari Raya Aidiladha, malam ini.Tambahnya, sikap berlapang dada membolehkan negara terus maju membangun dan mencegah diri daripada perbalahan yang hanya akan merugikan ummah.Mengulas lanjut, Perdana Menteri berkata perbezaan fahaman politik juga harus diketepikan bagi membuktikan keinsafan dan kesyukuran bersama dalam meningkatkan martabat agama selain memupuk hubungan yang baik dengan rakan-rakan daripada keturunan dan agama yang lain.


PM Ismail Sabri, isteri ucap selamat menyambut Aidiladha kepada Keluarga Malaysia

KUALA LUMPUR, 9 Julai - Perdana Menteri, Datuk Seri Ismail Sabri Yaakob dan isteri, Datin Seri Muhaini Zainal Abidin hari ini mengucapkan selamat menyambut Hari Raya Aidiladha yang akan disambut esok kepada semua Keluarga Malaysia beragama Islam.Menerusi hantaran di laman Facebook, Ismail Sabri turut berharap Keluarga Malaysia yang pulang ke kampung agar memandu secara berhati-hati selain mendoakan keselamatan mereka semua supaya selamat tiba di destinasi.

(Umat Islam membeli lemang sebagai persiapan menyambut perayaan Hari Raya Aidiladha di Balik Pulau,Pulau Pinang, hari ini/Foto BERNAMA)

"Sesungguhnya Hari Raya Aidiladha pada kali ini disambut dengan penuh keinsafan, pengorbanan, kebersamaan dan kesyukuran."Kesanggupan berkorban harta kekayaan bagi membantu yang daif adalah diseru dalam Islam. Ia adalah simbol ketaatan, ketakwaan dan kehambaan kita kepada Maha Pencipta," katanya.Beliau turut menzahirkan rasa syukur ke hadrat Allah SWT kerana umat Islam dapat kembali meraikan sepenuhnya Aidiladha tahun ini selepas dua tahun berdepan dengan pandemik COVID-19. -BERNAMA


Kuala Lumpur-Ankara bincang potensi tingkat import minyak sawit Malaysia

ANKARA, 8 Julai- Kuala Lumpur dan Ankara membincangkan potensi untuk republik itu meningkatkan import minyak sawit Malaysia.  Pada masa sama, menjadikan Turkiye hab pembuatan produk berasaskan sawit untuk pasara benua Eropah dan Asia Tengah.  Perdana Menteri mengucapkan terima kasih kepada Turkiye kerana membeli minyak sawit daripada Malaysia dan menjadi pengimport ketiga terbesar selepas India dan China.  "Saya pun minta supaya meneruskan import minyak sawit ini dan juga kalau boleh menambahkan lagi, sebab seperti kita tahu mereka juga terkesan daripada mengimport minyak-minyak lain seperti minyak masak Matahari yang diimport dari Ukraine kalau tidak silap saya, jadi mungkin dengan masalah tersebut mereka boleh menambahkan import minyak kelapa sawit," katanya.Beliau menyatakan demikian pada sidang media bersama wartawan Malaysia pada akhir lawatan rasmi empat hari ke republik itu.

(Ismail Sabri bercakap pada sidang media bersama wartawan Malaysia bagi memaklumkan hasil lawatan kerja rasmi empat hari ke Turkiye/BERNAMA)

Turkiye adalah rakan kongsi perdagangan ketiga terbesar Malaysia di Asia Barat selepas Arab Saudi dan Emiriah Arab Bersatu (UAE).  Dalam pada itu, kedua-dua negara mencapai persefahaman perluasan skop Perjanjian Perdagangan Bebas Malaysia-Turkiye (MTFTA).  Ia meliputi bidang pelaburan, perkhidmatan dan e-dagang, sebagai tambahan kepada perdagangan yang merupakan skop asal MTFTA.  Setakat ini, 95% kemajuan telah dicapai dan perluasan skop MTFTA akan dimuktamadkan dalam masa terdekat.  Perluasan skopnya juga akan membuka peluang pelaburan berimpak tinggi dari Turkiye ke Malaysia yang akan mencipta peluang pekerjaan baharu.


Malaysia buat permohonan serah operasi terminal baharu ISGIA kepada MAHB

(ISGIA yang kini memiliki satu landasan dan dua terminal merupakan pintu masuk keenam paling sibuk di Eropah, dengan jumlah penumpang mencecah 25 juta pada 2021 yang merupakan 70 peratus daripada angka pra-pandemik COVID-19)

ANKARA, 8 Julai- Malaysia telah membuat permohonan kepada Turkiye untuk menyerahkan operasi terminal baharu Lapangan Terbang Antarabangsa Sabiha Gokcen (ISGIA), di istanbul kepada Malaysia Airport Holdings Bhd (MAHB). Perdana Menteri menyampaikan hasrat tersebut kepada Presiden Recep Tayyip Erdogan dan berharap permohonan tersebut diterima. "Saya berbincang dengan presiden bahawa ISGIA akan diperbesar oleh kerajaan Turkiye melibatkan sebuah landasan dan sebuah terminal baharu<" katanya.ISGIA yang kini memiliki satu landasan dan dua terminal merupakan pintu masuk keenam paling sibuk di Eropah, dengan jumlah penumpang mencecah 25 juta pada 2021 yang merupakan 70 peratus daripada angka pra-pandemik COVID-19.

(Ismail Sabri melawat Lapangan Terbang Antarabangsa Sabiha Gokcen (ISGIA), di istanbul)

Lapangan terbang itu yang diuruskan dan dimiliki sepenuhnya oleh MAHB, merekodkan 11 juta penumpang sehingga Mei tahun ini, iaitu 81 peratus daripada tempoh yang sama pada 2019.  Memiliki kapasiti 41 juta penumpang setahun, lapangan terbang itu merupakan pelaburan luar negara terbesar MAHB dan salah satu daripada pelaburan terbesar Malaysia di Turkiye setakat ini. ISGIA menyumbang 25 peratus kepada hasil pendapatan MAHB.


Malaysia sambut baik tawaran bangun teknologi vaksin COVID-19

(Majlis Pelancongan Penjagaan Kesihatan Malaysia (MHTC) telah menandatangani MoU bersama Aktuel Expo Healthcare International Fair Company bagi memperkasa Malaysia sebagai destinasi pelancongan kesihatan bertaraf dunia disaksikan Ismail Sabri (tengah)

ANKARA, 8 Julai- Perdana Menteri, Datuk Seri Ismail Sabri Yaakob menyambut baik tawaran Presiden Recep Tayyip Erdogan untuk memindahkan teknologi vaksin dan menjalankan kajian pembangunan vaksin secara bersama.Ismail Sabri berkata, beliau akan meminta Kementerian Kesihatan meneliti tawaran tersebut.“Saya menyambut baik tawaran Presiden (Recep Tayyip) Erdogan untuk bekerjasama dalam pembangunan vaksin COVID-19, Turkovac buatan Turkiye.

"Saya akan meminta Kementerian Kesihatan untuk meneliti tawaran ini. Selaras dengan pelan hala tuju pembangunan vaksin negara yang telah saya lancarkan pada tahun lalu,” katanya pada sidang media bersama wartawan Malaysia pada akhir lawatan rasmi empat hari ituMengulas mengenai kerjasama pembangunan vaksin, Menteri Sains, Teknologi dan Inovasi, Datuk Seri Dr Adham Baba yang turut sama dalam lawatan itu berpandangan usaha itu akan membantu mempercepatkan pembagunan vaksin buatan Malaysia.  "Ini merupakan satu usaha dan kolaborasi memungkinkan pihak kita dapat membangunkan vaksin dengan lebih pantas memandangkan pertukaran teknologi dan juga perkongsian kepakaran dan juga pembangunan dan penyelidikan sedang berlangsung.

(Menteri Sains, Teknologi dan Inovasi, Datuk Seri Dr Adham Baba)

"Kita mempunyai kepakaran dan juga kapabiliti dan juga kapasiti setakat ini untuk bersama sama membangunkan vaksin seperti ini," katanya. Semalam, Presiden Erdogan berkata, Turkiye merancang untuk melancarkan vaksin domestik dan nasional, TURKOVAC, di Malaysia.  Dalam perkembangan berkaitan, Perdana Menteri menyaksikan pemeteraian memorandum persefahaman (MOU) antara Majlis Pelancongan Penjagaan Kesihatan Malaysia (M-H-T-C) dengan Aktuel Expo Healthcare International Fair Company.  Datuk Seri Ismail Sabri menjelaskan, Malaysia akan dterus diperkasa sebagai destinasi pelancongan kesihatan bertaraf dunia.

Dengan kepakaran Malaysia dalam kesuburan in-vitro (IVF), kardiologi, onkologi, pergigian, pembedahan plastik dan beberapa bidang lain, Turkiye merupakan antara pasaran utama negara.


Produk gandum, Malaysia beli secara terus dari Turkiye

ANKARA, 8 Julai- Malaysia akan membeli gandum dan produk-produk berkaitan gandum dari Turkiye.  Pada masa sama, meneroka peluang pelaburan berbalik berkaitan produk makanan di republik itu.  Perdana Menteri, Datuk Seri Ismail Sabri Yaakob mengesahkan beberapa syarikat Malaysia telah dikenal pasti untuk membeli gandum dan membuka ladang gandum di Turkiye, antaranya Boustead Holdings.  "Dalam masa sama saya juga cadangkan supaya diberikan kebenaran dan peluang kepada syarikat Malaysia untuk membuat reverse investment di Turkiye iaitu melabur di dalam sektor pertanian khususnya gandum dan kita boleh bawa pulang gandum ke negara kita," katanya. Ismail Sabri menyatakan demikian pada sidang media bersama wartawan Malaysia pada akhir lawatan rasmi empat hari beliau ke Turkiye atas jemputan Presiden Recep Tayyip Erdogan.

Selasa lalu, Boustead memeterai memorandum persefahaman (MOU) dengan OYAK di Istanbul.

OYAK merupakan dana persaraan pertama dan terbesar Turkiye yang terlibat dalam sektor-sektor utama termasuk perlombongan dan metalurgi, simen konkrit, kertas, automotif, logistik, kewangan, bahan kimia, makanan dan pertanian.  Dalam pertemuan dengan Presiden Erdogan semalam, antara perkara utama yang dibincangkan adalah sekuriti makanan.  Malaysia dan Turkiye bersetuju meningkatkan kerjasama bagi memastikan rantaian bekalan makanan sentiasa mencukupi dan stabil di kedua-dua negara.  Pengeluaran gandum tahunan Turkiye mencecah hampir 20 juta tan dan republik itu adalah pengeksport bersih komoditi berkenaan.  Satu pertiga daripada pengeluaran gandum dunia adalah dari Ukraine dan Rusia, namun, konflik perang antara kedua-duanya telah memberi tekanan hebat terhadap bekalan makanan itu.  Pada masa sama, India telah mengurangkan eksport gandumnya.  Pada 2020, Malaysia mengimport gandum bernilai RM1.46 bilion dan menjadi pengimport ke-38 terbesar dunia.


Agong, Permaisuri zahir takziah kepada keluarga bekas PM Jepun, Shinzo Abe

KUALA LUMPUR, 8 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga mantan Perdana Menteri Jepun, Shinzo Abe yang telah meninggal dunia hari ini. Menerusi catatan di laman Facebook Istana Negara, Seri Paduka berdua menzahirkan rasa dukacita dengan pemergian mendiang dan berharap agar seluruh keluarga mendiang sabar dan tabah menghadapi dugaan tersebut. “Seri Paduka menyifatkan pemergian mendiang sebagai kehilangan besar negara Jepun dan rakyatnya,” menurut kenyataan itu. Mengimbas kembali pertemuan Al-Sultan Abdullah dengan mendiang, Baginda berkenan menerima menghadap mendiang, yang juga Utusan Khas Perdana Menteri Jepun, Fumio Kishida di Istana Negara pada 11 Mac lalu.

Mendiang pada ketika itu dalam rangka lawatan tiga hari ke Malaysia sempena Ulang Tahun ke-40 Dasar Pandang ke Timur dan 65 tahun penubuhan hubungan diplomatik Malaysia dan Jepun.Pada pertemuan tersebut, Seri Paduka Baginda turut berkenan menganugerahkan ljazah Kehormat Doktor Falsafah Dalam Politik Ekonomi kepada mendiang sempena Majlis Konvokesyen ke-36 Universiti Islam Antarabangsa Malaysia.Sesi menghadap tersebut merupakan pertemuan kedua Al-Sultan Abdullah dengan mendiang selepas yang pertama ketika Baginda menghadiri Istiadat Pertabalan Maharaja Jepun ke-126 Maharaja Naruhito di Istana Imperial, Tokyo, Jepun pada 23 Oktober 2019.


Hubungan Malaysia-Turkiye kini pada tahap lebih signifikan

ANKARA, 8 Julai- Hubungan dua hala Malaysia-Turkiye kini diletakkan ke tahap lebih signifikan susulan kejayaan lawatan rasmi Perdana Menteri ke republik itu.  Datuk Seri Ismail Sabri Yaakob berpuas hati dengan hasil kunjungannya dan berterima kepada Presiden Recep Tayyip Erdogan atas layanan istimewa serta mesra yang diberikan.

"Beliau (Presiden Erdogan) menganggap Malaysia sebagai sahabat, saudara, brothers, brotherly countries.

"Dan sewaktu perbincangan pun, walaupun formal tapi the way kita conduct meeting sangat casual. Sebab dari mula sampai habis dia panggil saya brother Ismail. Dia minta kebenaran boleh tak panggil.

"Perbincangan itu sangat mesra dan dengan semangat persaudaraan yang tinggi," katanya.

Beliau bercakap kepada media di Ankara, sebelum mengakhiri lawatannya ke Turkiye.  Mengulas lanjut, Ismail Sabri berkata kedua-dua negara saling berpandangan sama mengenai pelbagai perkara termasuk politik dan isu antarabangsa.

(Perdana Menteri bersama Presiden Turkiye, Recep Tayyip Erdogan)

Pada 5 Julai lalu, Perdana Menteri memulakan lawatan rasmi empat hari ke Turkiye atas jemputan Presiden Erdogan.  Beliau memulakan lawatan tersebut di Istanbul dengan meninjau Lapangan Terbang Antarabangsa Sabiha Gokcen (ISG) sebelum pertemuan bersama beberapa kapten industri Turkiye.  Perdana Menteri selepas itu meneruskan lawatannya ke Ankara dengan perbincangan empat mata bersama Erdogan, selain mengadakan mesyuarat delegasi kedua-dua negara.  Ia merupakan pertemuan sulung Ismail Sabri dan Presiden Erdogan sejak beliau mengambil alih jawatan Perdana Menteri Ogos tahun lalu.


Abe disahkan meninggal dunia, PM Ismail Sabri ucap takziah

Kashihara, 8 Julai - Bekas Perdana Menteri Jepun, Shinzo Abe disahkan meninggal dunia pada pukul 5.03 petang.Hospital yang merawatnya mengesahkan kematian tersebut selepas dia ditembak pada acara kempennya."Shinzo Abe telah dihantar ke hospital pada pukul 12:20 tengah hari. Semasa tiba jantungnya sudah terhenti, 'resuscitation' telah diberikan. Bagaimana pun, malangnya dia meninggal dunia pada pukul 5:03 petang," kata Hidetada Fukushima, profesor kecemasan perubatan di Hospital Universiti Perubatan Nara.Dalam pada itu Perdana Menteri, Datuk Seri Ismail Sabri Yaakob menzahirkan rasa amat sedih apabila mendengar perkhabaran duka tentang insiden mengenai mantan Perdana Menteri, Shinzo Abe, yang baru beliau temui pada awal tahun ini sebagai Utusan Khas Tuan Yang Terutama.

(Datuk Seri Ismail Sabri Yaakob menzahirkan rasa sedih terhadap insiden menimpa Shinzo Abe pada sidang media di Ankara, sebelum mengakhiri lawatan rasmi empat harinya ke Turkiye)

"Saya menzahirkan ucapan takziah dan simpati yang mendalam kepada kerajaan dan rakyat Jepun di atas pemergian beliau," kata beliau dalam hantaran terbaharu di Facebook rasmi beliau, sebentar tadi.Abe telah memainkan peranan yang penting dalam hubungan erat antara Malaysia dan Jepun, dan merupakan pendukung utama Dasar Pandang ke Timur."Saya berharap agar keluarga mendiang dan seluruh rakyat Jepun tabah menghadapi dugaan dalam suasana sedih serta pilu ini," menurut Perdana Menteri.

Berita berkaitanShinzo Abe dikhuatiri maut selepas ditembak ketika berucapAgong, Permaisuri zahir takziah kepada keluarga bekas PM Jepun, Shinzo AbeMalaysia rakam ucapan takziah atas kematian Shinzo Abe


PM Ismail Sabri dukacita insiden menimpa Abe, doakan bekas PM Jepun itu segera pulih

(Perdana Menteri, Datuk Seri Ismail Sabri Yaakob)

ANKARA, 8 Julai - Perdana Menteri, Datuk Seri Ismail Sabri Yaakob berdukacita dengan insiden yang menimpa Shinzo Abe hari ini.Bagi pihak seluruh kerajaan dan rakyat Malaysia, beliau mendoakan agar bekas Perdana Menteri Jepun itu segera pulih."Berita tentang kejadian ini amat mendukacitakan. Beliau (Shinzo Abe) telah dikejarkan ke hospital berdekatan untuk menerima rawatan, dilaporkan Shinzo Abe masih dalam keadaan kritikal. "Saya mewakili kerajaan Malaysia mendoakan Shinzo Abe segera pulih seperti sedia kala," kata beliau ketika bercakap kepada media di sini, sebelum mengakhiri lawatan rasmi empat harinya ke Turkiye.

Pada Mac lalu, Ismail Sabri menerima lawatan Abe ke Malaysia bagi memperingati ulang tahun diplomatik ke-65 Malaysia-Jepun dan ulang tahun ke-40 Dasar Pandang Ke Timur pada satu majlis makan malam. Abe dilaporkan ditembak ketika sedang berucap pada satu majlis di bandar Nara, barat Jepun.


Batal keputusan sejarah SPM 15 pelajar, KPM hormati keputusan lembaga peperiksaan - Radzi

KUALA LUMPUR, 7 Julai - Kementerian Pendidikan menghormati segala keputusan dan prokotol yang telah dipatuhi oleh Lembaga Peperiksaan (LP) berhubung tindakan badan itu membatalkan keputusan subjek Sejarah bagi 15 calon Sijil Pelajaran Malaysia (SPM) 2021.Menteri Kanan Pendidikan Datuk Dr Radzi Jidin berkata LP adalah lembaga bebas dan selagi ia mematuhi protokol yang ditetapkan, segala keputusan yang dibuat harus dihormati."Sekiranya perkara-perkara itu (pembatalan keputusan) telah memenuhi protokol dan peraturan yang ditetapkan LP maka di pihak KPM, kita menghormati keputusan itu."LP adalah badan bebas, kalau menteri masuk campur akan cetuskan senario kelam-kabut dalam konteks pelaksanaan peperiksaan," katanya.Beliau berkata demikian dalam sidang media selepas merasmikan Anugerah Penggunaan Digital dan Teknologi (DUTA) 2021 di Bukit Kiara hari ini.Tular hantaran di Facebook hari ini mengenai surat keputusan LP yang mengekalkan status pembatalan keputusan kertas Sejarah 2 SPM 2021 bagi 15 pelajar sebuah sekolah di Putrajaya.Menurut hantaran itu, pembatalan keputusan peperiksaan bagi subjek tersebut didakwa adalah berikutan pelajar terbabit yang terbawa masuk telefon bimbit ke dalam dewan peperiksaan.

Sementara itu, mengenai isu sebuah sekolah di Sungai Besi yang menjemput seorang pempengaruh media sosial sebagai penceramah motivasi, Radzi berkata KPM akan meneliti isu tersebut sebelum sebarang ulasan atau tindakan lanjut."Saya akan melihat apakah konteks jemputan tersebut… saya masih belum menerima maklumat mendalam mengenai perkara ini."KPM tidak dimaklumkan tentang jemputan tersebut, biasanya sekolah akan menjemput penceramah untuk berbincang perkara yang ingin disentuh," katanya. - BERNAMA


PM terima sambutan rasmi kerajaan Turkiye di Istana Presiden

ANKARA, 7 Julai- Perdana Menteri, Datuk Seri Ismail Sabri Yaakob menerima sambutan rasmi kerajaan Turkiye di Istana Presiden, Ankara.  Ketibaan beliau disambut oleh Presiden Turkiye, Recep Tayyip Erdogan pada pukul 12.30 tengah hari waktu tempatan. Sebaik tiba, lagu kebangsaan kedua-dua negara dimainkan diikuti tembakan meriam 21 das.  Perdana Menteri, seterusnya memeriksa kawalan kehormat Angkatan Tentera Turkiye sebelum diperkenalkan kepada barisan ahli kabinet republik itu. Kedua-dua pemimpin kemudian mengadakan perbincangan empat mata dan mesyuarat rasmi antara delegasi Malaysia dan Turkiye.  Ini merupakan pertemuan sulung Datuk Seri Ismail Sabri dan Erdogan.  Sebelum ke Istana Presiden, Perdana Menteri melawat memorial Presiden pertama Turkiye, Mustafa Kamal Ataturk di Anitkabir, Ankara.

(Perdana Menteri, Datuk Seri Ismail Sabri Yaakob bersama Presiden Turkiye, Recep Tayyip Erdogan)

Menerusi lawatan rasmi em Perdana Menteri di Turkiye, perbincangan dua hala yang produktif dapat selain turut meraikan ulang tahun ke-58 hubungan diplomatik kedua-dua negara.Ia bertepatan dengan usaha memperkukuh serta meningkatkan hubungan dan kerjasama Malaysıa-Turkiye ke tahap lebih komprehensif dan strategik.  Pertemuan empat mata yang berlangsung selama satu jam itu berjaya mencapai tujuh Memorandum Persefahaman (MoU) ditandatangani kedua pemimpin. Di samping itu, isu keselamatan makanan yang kian meruncing akibat pandemik COVID-19 turut dibincangkan malahan kini menjadi semakin kritikal ekoran konflik di Ukraine.  Dalam konteks ini, Malaysia dan Turkiye bersetuju untuk bekerjasama bagi memastikan rantaian bekalan makanan sentiasa mencukupi dan stabil. Dalam aspek perdagangan pula, kedua-dua negara kini berada dalam pusingan akhir perluasan skop Perjanjian Perdagangan Bebas Malaysia-Turkiye yang meliputi bidang-bidang baharu seperti pelaburan, perkhidmatan dan e-dagang.

(Delegasi Malaysia diketuai Perdana Menteri dalam lawatan rasminya melawat memorial Presiden pertama Turkiye, Mustafa Kamal Ataturk di Anitkabir, Ankara)

Pada masa ini, pelaburan utama Malaysia dı Turkiye meliputi sektor kesihatan, tenaga dan sebagai pengendali operasi lapangan terbang.  Antara lain yang menjadi fokus perbincangan adalah potensi Turkiye meningkatkan import minyak sawit dan sokongan kemanusian yang berterusan terhadap bumi Palestin.  Kedua-dua negara bersama akan terus menyelaras usaha ke arah menamatkan pendudukan rejim zionis dan merealisasikan Palestin sebagai sebuah negara yang merdeka dan berdaulat.


TAI sasar jadikan Malaysia sebagai pangkalan bagi Asia Pasifik

ANKARA, 7 Julai- Industri Aeroangkasa Turkiye (TAI) berharap penubuhan kilang pengeluaran dan pemasangan produk aeroangkasanya dapat direalisasikan di Malaysia tahun depan.  Ia sekali gus menjadikan Malaysia sebagai pangkalan Asia Pasifiknya.Beberapa lokasi sudah dikenal pasti namun belum dimuktamadkan.  Antara produk yang dirancang untuk dihasilkan di Malaysia ialah kenderaan udara tanpa pemandu ANKA yang dibangunkan tempatan, pesawat latihan, helikopter GOKBEY dan jet serangan ringan HURJET yang dijangka akan diperkenalkan tahun depan.  Menyedari dasar kerajaan Malaysia dalam aeroangkasa, Presiden dan Ketua Pegawai Eksekutif TAI, Profesor Temel Kotil percaya syarikat itu boleh menyokong industri aeroangkasa negara dengan pengalamannya.Justeru, Profesor Temel yang juga bekas Ketua Pegawai Eksekutif Turkish Airlines berkata TAI mahu bekerjasama dengan syarikat Malaysia untuk membuka kilangnya.  "Presiden (Erdogan) berkata kami perlu menyokong negara seperti Malaysia. Apa yang kami bina, kami sebenarnya menggunakan pengetahuan jurutera anda untuk meningkatkan pengetahuan kami. Ini menang-menang. Jadi kami berharap ia direalisasikan. Namun, kami perlu mempunyai perniagaan di Malaysia. Ia langkah semulajadi. Apabila kami ke Malaysia untuk memulakan pengeluaran, anda akan melihat apa yang kami bawa sangat bermanfaat," kata Profesor Temel ketika ditemu bual pemberita RTM, di sini.

(Presiden dan Ketua Pegawai Eksekutif TAI, Profesor Temel Kotil)

TAI telah membuka pejabat di Cyberjaya akhir tahun lepas.  Pengerusi Bersama (Industri) Kumpulan Industri-Kerajaan Malaysia bagi Teknologi Tinggi (MIGHT), Tan Sri Ahmad Tajuddin Ali berkata mereka bekerjasama rapat dengan TAI untuk memindahkan teknologi aeroangkasa dari Turkiye ke Malaysia.  "Kita di MIGHT memang menekankan untuk menggunakan peluang ini, kerana sebagai contoh berhubung keperluan pertahanan negara dan sebagainya, kita membeli barang dari luar tetapi sampai bila kita akan teruskan dengan langkah tersebut? Dengan pemindahan teknologi, dimana pihak pembekal bersedia untuk datang ke Malaysia untuk membangunkan kilang dan sebagainya akan membolehkan kita membangunkan teknologi sendiri pada masa depan dan kita tidak lagi bergantung kepada pihak luar," kata Tan Sri Ahmad Tajuddin kepada pemberita RTM hari ini.

(Pengerusi Bersama (Industri) Kumpulan Industri-Kerajaan Malaysia bagi Teknologi Tinggi (MIGHT), Tan Sri Ahmad Tajuddin Ali)

TAI yang kini melatih 20 jurutera Malaysia di pejabatnya di Cyberjaya mahu menambah 100 lagi jurutera menjelang akhir tahun ini.


Negeri Sembilan kuat kuasa Akta Air 1920 bagi atasi isu pencemaran sungai

SEREMBAN, 7 Julai- Negeri Sembilan akan menguatkuasakan undang-undang di bawah Akta Air 1920 bagi mengatasi isu pencemaran sungai. Menteri Besar, Datuk Seri Aminuddin Harun berkata, ia termasuk mengenakan kompaun maksimum RM250,000 kepada individu yang merosakkan sumber air.Jelasnya, peruntukan undang-undang tersebut dikeluarkan Badan Kawal Selia Air (BKSA) bagi memastikan orang ramai patuh kepada prosedur kawalan air dan penguatkuasaannya."Alam sekitar boleh ambil tindakan bawah enakmen dia, BKSA dibawah enakmen lain kalau kita mencemar air buat pencemaran air itu BKSA ambil tindakan segera kalau kita ada bukti dalam tempoh 14 hari kita boleh kompaun mereka, dan kita juga arahkan mereka tak semestinya kita kompaun kalau kesalahan pertama tak serius kita boleh minta mereka bersihkan," katanya dalam sidang media di Seremban.

(Menteri Besar Negeri Sembilan, Datuk Seri Aminuddin Harun)

Ujar Aminuddin lagi, penguatkuasaan undang-undang membolehkan pengeluaran kompaun atau denda kepada mereka yang menyalahgunakan atau merosakkan sistem air di negeri itu. Notis amaran sebanyak dua kali akan dikeluarkan terlebih dahulu sebelum dikenakan kompaun jika masih ingkar notis amaran tersebut.


Semua lampu isyarat jalan Kuala Pilah-Seremban ditutup 8-11 Julai, sempena Aidiladha

KUALA PILAH, 7 Julai- Bagi melancarkan lalu lintas sempena perayaan Aidiladha, semua lampu isyarat di Jalan Kuala Pilah- Seremban akan ditutup bermula esok sehingga 11 Julai ini.  Yang Dipertua Majlis Daerah Kuala Pilah (MDKP), Mohd Faizal Abdul Manap berkata, ia melibatkan laluan bermula dari persimpangan Ampang Tinggi hingga kawasan rehat Taman Rekreasi Ulu Bendul. Penutupan lampu isyarat itu merupakan salah satu daripada strategi serta inisiatif pengurusan lalu lintas di daerah Kuala Pilah yang membabitkan laluan di sepanjang jalan berkenaan. "Kita juga akan menutup persimpangan masuk di kawasan bandar Kuala Pilah tarikh yang sama juga kita akan tutup di persimpangan Balai Undang Johol, jalan Perpatih kedua, persimpangan jalan Dato Undang Johol dan jalan Dato Abd Manap dan seterusnya jalan Dato Undang Johol dan jalan Dato Ulu Muar kita akan tutup jika berlaku kesesakan teruk dalam kawasan bandar Kuala Pilah daN ketiga-tiga persimpangan ini berada di tengah bandar Kuala Pilah," katanya.

(Yang Dipertua MDKP, Mohd Faizal Abdul Manap)

Dalam pada itu, pihaknya menjangkakan kemasukan kira-kira 100,000 buah kenderaan melalui jalan Kuala Pilah - Seremban bagi perayaan Hari Raya Aidiladha tahun ini. Ia kerana daerah itu menjadi laluan utama untuk pengguna jalan raya yang ingin ke arah negeri-negeri Pantai Timur.


Lebih ramai usahawan mohon sijil halal

SEREMBAN, 6 Julai- Permintaan tinggi terhadap produk halal di pasaran tempatan dan luar negara mendorong usahawan terutamanya pengusaha produk makanan memohon untuk mendapatkan sijil halal. Malah, ramai usahawan dalam kalangan bukan Islam juga mendapatkan pensijilan halal bagi produk keluaran mereka. Menurut Pengarah Jabatan Hal Ehwal Agama Islam Negeri Sembilan (JHEINS), Datuk Mohd Zaidi Ramli, nisbah 20% jurang antara pengusaha Islam dan bukan Islam yang telah mendapatkan sijil halal membuka mata pihaknya untuk meluaskan pendidikan tentang kepentingan dan manfaat mempunyai sijil halal terutamanya kepada pengusaha muslim.

Beliau ditemui pada majlis penyerahan pensijilan halal kepada pengusaha kedai bakeri di Seremban Dua.


Kemuncak lawatan ke Turkiye, PM bertemu Presiden Erdogan hari ini

ANKARA, 7 Julai- Selepas Istanbul, Perdana Menteri, Datuk Seri Ismail Sabri Yaakob tiba di ibu negara Turkiye, Ankara, bagi meneruskan lawatan rasmi empat hari.Pertemuan empat mata perdana menteri dengan Presiden Recep Tayyip Erdogan di Kompleks Presiden hari ini adalah kemuncak lawatan rasmi empat hari ke Turkiye.Pertemuan sulung antara kedua-dua pemimpin akan memberi peluang untuk meneliti perkembangan pelaksanaan deklarasi bersama mengenai Rangka Kerja Kerjasama Strategik yang dimeterai pada tahun 2014.Selain itu, meneroka inisiatif baharu bagi meningkatkan kerjasama yang sedia terjalin ke peringkat lebih tinggi.Di Istanbul, perdana menteri bertemu pemain-pemain utama industri Türkiye dalam usaha mengukuhkan kerjasama ekonomi dengan Malaysia dan membuka ruang serta peluang kepada kedua-dua negara untuk meneroka kerjasama baharu dalam pelbagai bidang.

Bersempena lawatan ini, Malaysia dan Türkiye memuktamadkan beberapa Memorandum Persefahaman (MoU).Kedua-dua negara telah pun mengumumkan persetujuan sebelum ini untuk melonjakkan kerjasama, khususnya membabitkan aset pertahanan dan aeroangkasa.Malaysia meletakkan salah satu tumpuan terhadap bidang tersebut dengan fokus untuk menjadi negara aeroangkasa terkemuka di Asia Tenggara.Seperti pemimpin-pemimpin negara sebelum ini, perdana menteri dijadual berkunjung ke Anitkabir, di sini.Sebelum ke kompleks presiden, beliau terlebih dahulu akan meletakkan kalungan bunga di makam Presiden pertama Turkiye, Mustafa Kamal Ataturk.Bagi masyarakat Turkiye, Ataturk adalah tokoh besar yang membebaskan mereka daripada belenggu penjajahan.Oleh itu, makamnya dibina luar biasa.Pembinaannya sahaja mengambil masa sembilan tahun atas bukit luas di Ankara.

Berita berkaitanPM tiba di Ankara untuk memulakan bahagian kedua lawatan rasmi di TurkiyeLawatan sulung PM ke Turkiye bakal perkukuh komitmen kerjasama dua halaSemasa lawatan Presiden Erdogan ke Malaysia pada Disember 2019 bersempena KL Summit, pertukaran sebanyak 14 MoU antara syarikat-syarikat utama yang beroperasi dalam industri pertahanan telah dilakukan.Tahap kebergantungan Turkiye terhadap negara luar dalam industri pertahanan telah menurun dengan ketara.Pada masa sama, kemajuan sains dan teknologi juga semakin berkembang disebabkan minat dan pengiktirafan daripada Malaysia.Turkiye bukan lagi pasif seperti dahulu.Negara itu mempunyai visi untuk menerokai ruang angkasa menerusi Program Angkasa Negaranya. Laporan Hanim Muhili di Ankara.


KPN peruntuk lebih RM13 juta biaya pendidikan prasekolah kanak-kanak India B40

PUTRAJAYA, 6 Julai- Geran lebih RM13 juta diperuntukkan bagi membiayai pendidikan prasekolah kanak-kanak India B40 yang berumur antara 4 hingga 6 tahun.Ianya akan memberi manfaat kepada 5,164 kanak-kanak dan ibu bapa masyarakat India B40 meliputi pembiayaan yuran pendidikan bagi sesi persekolahan tahun 2022/2023 mulai Mac 2022 sehingga Februari 2023.Menteri Perpaduan Negara, Datuk Halimah binti Mohamed Sadique dalam kenyataan media memaklumkan, geran melalui Unit Transformasi Masyarakat India Malaysia (MITRA) tersebut akan disalurkan ke lima organisasi melibatkan 214 prasekolah di lapan negeri dan Wilayah Persekutuan iaitu Kedah, Pulau Pinang, Perak, Pahang, Selangor, Negeri Sembilan, Melaka, Johor dan Kuala Lumpur.Selain pembiayaan yuran persekolahan, bantuan berkenaan juga meliputi pemberian buku dan lembaran kerja, starter kit (pakaian seragam dan alat tulis) serta subsidi bagi penyediaan sarapan untuk kanak-kanak B40 berkenaan.

(Menteri Perpaduan Negara, Datuk Halimah binti Mohamed Sadique)

Bantuan yang diberikan ini bertujuan memastikan kanak-kanak India B40 turut mendapat peluang mengikuti pendidikan prasekolah sebagai persediaan untuk memasuki pendidikan formal darjah satu kelak. Dalam masa sama, inisiatif ini dapat meringankan beban kewangan ibu bapa khususnya dalam menghadapi kenaikan kos sara hidup pada masa ini.Ianya menepati Aspirasi Keluarga Malaysia yang merangkumi tiga teras utama iaitu Kebersamaan, Keterangkuman dan Kesyukuran.


Malaysia mahu peroleh pengembangan, pelaburan baharu dari Itali - Mustapa

KUALA LUMPUR, 6 Julai- Menteri di Jabatan Perdana Menteri, Datuk Seri Mustapa Mohamed berkata, Malaysia bersedia memperoleh peluang pelaburan baharu dari Itali dalam memperkukuh hubungan dan mengembangkan pelaburan dengan negara tersebut. Malaysia mencatatkan pertumbuhan jumlah perdagangan yang ketara dengan Itali iaitu 21.7% tahun lepas manakala bagi empat bulan pertama 2022, angka itu meningkat hampir 30% kepada AS$1.5 bilion.Jelasnya, tumpuan khusus kepada bidang potensi baharu adalah jentera, automasi, aeroangkasa, teknologi hijau, pengeluaran makanan, bioteknologi, farmaseutikal, industri teknologi tinggi serta pelaburan digital.Katanya, pelaburan tersebut dilihat akan mencipta peluang pekerjaan berkualiti kepada rakyat tempatan.Ini memandangkan reputasi Itali sebagai Tuan rumah kepada beberapa syarikat Multinasional terkemuka dunia dan pengeksport utama barangan mewah. Ujarnya, Malaysia juga komited untuk mencapai neutraliti karbon menjelang 2050 bagi menggalakkan pelaburan alam sekitar, sosial dan tadbir urus (ESG).

Beliau berkata demikian dalam ucaptama dialog peringkat tinggi mengenai hubungan Ekonomi-Asean Italy 2022. Dialog sehari itu dianjurkan oleh The European House dengan kerjasama Lembaga Pembangunan Pelaburan Malaysia (MIDA) dan Agensi Perdagangan Itali.Dialog diadakan untuk memperkukuh hubungan ekonomi dan strategik antara negara anggota ASEAN dan Itali.


Media sosial platform terbaik dekati rakyat

PUTRAJAYA, 6 Julai- Setiap kementerian digesa mempelbagaikan lagi pendekatan dalam mendengar keluh kesah rakyat termasuklah melalui penggunaan media sosial.

Menteri Komunikasi dan Multimedia, Tan Sri Annuar Musa berkata, penggunaan media sosial merupakan platform terbaik bagi mendekati rakyat.

"Jadi biasanya permasalahan rakyat di bawah itu lebih cepat dilaporkan oleh netizen ataupun keluhan-keluhan rakyat keluar daripada akaun-akaun sosial media mereka. Jadi kita tidak boleh membiarkan begitu sahaja," katanya.

"Kita kena sentiasa melihat apa yang berlaku dalam ruangan media sosial dan tidak salah untuk kita mengambil tindakan secara proaktif setelah kita mendengar keluhan rakyat walaupun datang dalam bentuk media sosial," tambah beliau.

"Jadi media sosial sudah perlu menjadi satu daripada medan yang kerajaan berikan perhatian utama," kata Annuar dalam sidang media Sesi Libat Urus Komunikasi Strategik YB MenKOMM bersama Pegawai-pegawai Kanan Kerajaan di sini.

(Tan Sri Annuar Musa pada Sesi MenKOMM bersama Pegawai-pegawai Kanan Kerajaan di Kementerian Komunikasi dan Multimedia/BERNAMA)


Tingkatkan lagi komunikasi strategik pastikan keputusan kerajaan kepada rakyat

(Tan Sri Annuar Musa berucap semasa mengadakan Sesi MenKOMM bersama Pegawai-pegawai Kanan Kerajaan di Kementerian Komunikasi dan Multimedia/BERNAMA)

PUTRAJAYA, 6Julai- Kesemua kementerian perlu meningkatkan lagi komunikasi strategik bagi memastikan setiap keputusan strategik kerajaan sampai dengan jelas kepada rakyat.

Menteri Komunikasi dan Multimedia, Tan Sri Annuar Musa berkata, setiap kementerian juga digesa memperhebat penyampaian maklumat supaya masyarakat faham bahawa setiap perkara yang dilaksanakan oleh kerajaan ketika ini adalah yang terbaik untuk rakyat.

"Alhamdulillah hari ini berasaskan kepada pandangan yang diberikan oleh Jemaah Menteri supaya kita mengadakan satu libat urus dengan semua kementerian untuk memastikan penyampaian maklumat kepada rakyat dapat dibaiki dapat ditingkatkan lagi kerana kita tahu di luar sana rakyat mahukan lebih banyak maklumat sampai kepada mereka.

(Tan Sri Annuar Musa ditemu bual selapas Sesi Libat Urus Komunikasi Strategik YB MenKOMM bersama Pegawai-pegawai Kanan Kerajaan di Putrajaya)

"Beberapa keputusan strategik kerajaan yang perlu dijelaskan dengan baik kepada rakyat terutama sekali dalam keadaan suasana yang berubah seperti suasana ekonomi yang sedang melanda seluruh dunia yang akan membawa implikasi yang berbagai-bagai dan ini kita perlu tingkatkan kefahaman rakyat tentang apa yang sedang berlaku dan rasional kepada tindakan-tindakan yang akan kerajaan lakukan," kata Annuar dalam sidang media Sesi Libat Urus Komunikasi Strategik YB MenKOMM bersama Pegawai-pegawai Kanan Kerajaan di sini.

Turut hadir Ketua Setiausaha Negara Tan Sri Mohd Zuki Ali dan Ketua Setiausaha Kementerian Komunikasi dan Multimedia Datuk Seri Mohammad Mentek.


Aidiladha: 1.9 juta kenderaan dijangka guna Lebuhraya Utara-Selatan

(Pengguna lebuh raya juga digalak menggunakan aplikasi Waze atau Google Maps untuk merancang perjalanan mereka)

KUALA LUMPUR, 6 Julai- Plus Malaysia Berhad (PLUS) menjangkakan hampir 2 juta kenderaan akan menggunakan Lebuhraya Utara-Selatan setiap hari bersempena cuti perayaan Aidiladha bermula esok hingga Selasa depan.Menurut Ketua Pegawai Operasi PLUS, Datuk Zakaria Ahmad Zabidi, pengguna boleh merancang perjalanan dengan menggunakan jadual Cadangan Waktu Perjalanan (TTA) yang dikeluarkan sepanjang tempoh perayaan bagi mengelak kesesakan.Menerusi kenyataan medianya beliau memaklumkan, pengguna lebuh raya dijangka mengalami tempoh perjalanan dua kali lebih panjang berbanding perjalanan biasa sekiranya mereka memilih untuk tidak meengikut jadual TTA.Orang ramai dinasihatkan agar merancang perjalanan lebih awal dan membuat persiapan untuk menempuh perjalanan yang dijangka lebih sesak dan panjang.Tambah kenyataan itu pengguna dari Lembah Klang yang menuju ke destinasi lebih jauh seperti Perlis, Kedah, Pulau Pinang, Perak (Utara) dan Johor dinasihatkan agar memasuki lebuh raya sebelum 10 pagi pada 7 hingga 10 Julai.Bagi mereka yang menuju ke lokasi yang lebih dekat atau ke negeri lain dinasihatkan memasuki lebuh raya selepas 1 tengah hari.Manakala perjalanan kembali semula ke Lembah Klang dari Perlis, Kedah, Pulau Pinang, Perak (Utara), Johor dan negeri-negeri lain, pengguna dinasihatkan memasuki lebuh raya sebelum 9 pagi, pada 10 hingga 12 Julai.

(1.9 juta kenderaan dijangka guna Lebuhraya Utara-Selatan/Foto Fail)

Pengguna lebuh raya juga digalak menggunakan aplikasi Waze atau Google Maps untuk merancang perjalanan mereka.Pastikan baki dalam kad Touch 'n Go atau e-Wallet mencukupi untuk transaksi tol dengan pilihan pembayaran sama ada menggunakan kad Touch 'n Go, SmartTAG atau RFID.Pengguna lebuh raya juga dinasihat memastikan kenderaan mereka berada dalam keadaan baik dan selamat untuk perjalanan jauh selain mematuhi had kelajuan di lebuh raya.Elakkan memandu terlalu rapat dengan kenderaan lain dan berehat sebentar untuk menyegarkan diri di kawasan rehat dan rawat (R&R).Untuk mendapatkan maklumat trafik terkini boleh layari Twitter @PLUSTrafik, Aplikasi Plus, talian PLUSLine 1800-88-0000, Chatbot PUTRI, papan tanda elektronik (VMS) di lokasi terpilih serta mengikuti laporan trafik terkini menerusi siaran radio utama negara.


Kerajaan peruntuk bantuan awal RM500,000 kepada mangsa banjir di Baling - PM

(Perdana Menteri, Datuk Seri Ismail Sabri Yaakob )

KUALA LUMPUR, 5 Julai - Perdana Menteri, Datuk Seri Ismail Sabri Yaakob mengumumkan bantuan awal kepada mangsa banjir di Baling, Kedah dengan peruntukan sebanyak RM500,000.Beliau berkata bantuan awal kepada setiap Ketua Isi Rumah (KIR) itu meliputi Bantuan Wang Ihsan (BWI) sebanyak RM1,000; bantuan barang keperluan asas sebanyak RM2,500; bantuan barangan elektrik sebanyak RM500 dan pembaikan rumah.“Saya yang kini berada dalam lawatan rasmi ke Turki atas jemputan TYT Recep Tayyip Erdoğan, Presiden Turkiye, telah menerima berita duka mengenai banjir kilat di Lembangan Sungai Kupang dan Sungai Tiak di Baling, Kedah pada petang semalam,” menurutnya dalam kenyataan hari ini.Justeru, Ismail Sabri berkata beliau telah mengarahkan Ketua Setiausaha Negara Tan Sri Mohd Zuki Ali menyelaraskan bantuan segera kepada semua 1,490 mangsa banjir yang melibatkan 112 KIR itu.Perdana Menteri berkata Setiausaha Politik beliau iaitu Datuk Mohammad Anuar bersama pihak Unit Penyelarasan Pelaksanaan (ICU) dan Agensi Pengurusan Bencana Negara (NADMA) telah menyampaikan BWI kepada semua KIR hari ini termasuk waris tiga mangsa yang maut sebanyak RM10,000 seorang.

(Antara kerosakan yang berlaku akibat banjir kilat di Lembangan Sungai Kupang dan Sungai Tiak di Baling, Kedah pada petang semalam)

Ismail Sabri berkata beliau juga telah mengarahkan semua agensi kerajaan terlibat agar mengenal pasti kerosakan dan pembaikan yang perlu dilakukan untuk memastikan mangsa tragedi itu mempunyai tempat berteduh yang selesa selepas ini.Beliau berkata kebanyakan rumah yang terkesan dengan musibah itu mengalami kerosakan dan sebanyak 25 kediaman musnah sepenuhnya.Perdana Menteri berkata bantuan lain akan segera menyusul termasuk kerja-kerja pembersihan kawasan dan projek tebatan banjir yang kritikal.Katanya Kerajaan Persekutuan terus komited untuk menyediakan peruntukan sewajarnya bagi tragedi itu.“Saya akan memastikan kebajikan dan keselamatan mangsa-mangsa ini akan diberi perhatian yang sepenuhnya dengan kerjasama erat daripada semua pihak baik dari Kerajaan Persekutuan mahupun Kerajaan Negeri,” katanya. -BERNAMA


Komuniti antarabangsa diseru bekerjasama kukuhkan ekonomi dan politik sejagat - PM

PUTRAJAYA, 5 Julai- Komuniti antarabangsa perlu bekerjsama dan sedia berdepan dengan ketidaktentuan ekonomi serta politik dunia pasca pandemik COVID-19.Menurut Perdana Menteri, Datuk Seri Ismail Sabri Yaakob, usaha itu penting ke arah masa hadapan dunia yang lebih aman, progresif, inklusif dan makmur.Penularan pandemik COVID-19 telah mengajar semua bahawa cabaran global yang berlaku ketika ini tidak boleh diatasi secara bersendirian.Justeru, beliau menyarankan komuniti antarabangsa bekerjasama dengan mengamalkan semangat “keluarga dunia" bagi mencapai jalan penyelesaian yang lebih baik dalam sebarang konflik."Cabaran yang dihadapi hari ini sebenarnya bukanlah baharu malah dalam keasyikan mengejar pertumbuhan ekonomi, kita kadang kala terleka untuk memberikan perhatian terhadap banyak perkara berkaitan permasalahan global. Disebabkan itu, kita terpaksa berdepan dengan masalah-masalah yang sudah menjadi semakin kompleks dan sukar untuk ditangani.

"Ini seharusnya menjadi ingatan kepada penggubal dasar tentang pentingnya kita menguruskan segera cabaran yang boleh mengakibatkan kesan buruk kepada generasi akan datang," kata Ismail Sabri dalam ucapannya ketika merasmikan Persidangan Meja Bulat Asia-Pasifik ke-35 menerusi rakaman video.Tambah beliau, antara cabaran yang dihadapi dunia termasuklah isu perubahan iklim yang memerlukan penyelesaian sepadan dan inovatif daripada sektor korporat serta kerajaan.Dalam usaha mencari keseimbangan tersebut, Malaysia tetap komited kepada sasaran untuk menjadi negara sifar bersih karbon seawal tahun 2050.

Sementara itu, rantau ASEAN seharusnya bersedia menghadapi persaingan kuasa-kuasa besar dengan bijak.Jelas Datuk Seri Ismail Sabri, libat urus secara proaktif dengan kuasa-kuasa besar akan memberikan manfaat kepada rantau ini dengan syarat negara anggota mampu melakukannya.Justeru, negara-negara ASEAN perlu terus kukuh dan produktif selain kekal menjadi paksi kepada libat urus serantau ke arah membentuk norma-norma baharu di rantau ini."Untuk itu, ASEAN juga memerlukan kombinasi mekanisme-mekanisme berbentuk dua hala, pelbagai hala dan bahkan minilateral dan juga kreativiti dan sokongan badan-badan bukan kerajaan untuk berjaya. Ketika persaingan antara kuasa-kuasa besar dunia menghasilkan cabaran yang tersendiri kepada rantau ini, ia tidak seharusnya memudaratkan," tambah Ismail.Tambahnya, ASEAN juga harus terus memperkemaskan hubungan ekonomi dan diplomatiknya dengan Amerika Syarikat selain mengekalkan hubungan yang positif dan stabil dengan China yang merupakan rakan dagang utama ASEAN.Semangat yang mengikat hubungan dua hala dan pelbagai hala diantara ketiga-tiga pihak mesti dipelihara dan diperkukuhkan berdasarkan kepada pematuhan undang-undang antarabangsa yang telah lama wujud.Perdana Menteri turut menyentuh mengenai konflik politik sejagat seperti konflik di Myanmar, Palestin, dan perang Rusia-Ukraine telah mencetuskan krisis kemanusiaan yang serius.Ujarnya, Malaysia menegaskan perperangan dan keganasan perlu dihentikan segera dan prinsip-prinsip dalam undang-undang antarabangsa dan resolusi Pertubuhan Bangsa-bangsa Bersatu (PBB) harus dipatuhi."Masyarakat antarabangsa pernah bersatu teguh menangani masalah sejagat dengan memberi bantuan kemanusiaan, namun mereka masih dibelenggu isu ketidak samarataan dalam menangani krisis politik tertentu seperti dalam membantu pelarian dengan membezakan mereka “yang boleh diterima” dan juga sebaliknya," ulas lanjut Perdana Menteri.Beliau turut menggesa agar semua pihak berpegang kepada nilai-nilai masyarakat antarabangsa yang inklusif dan mempunyai sikap perikemanusiaan sejagat serta tidak lagi mengulangi kesilapan-kesilapan lalu.


PDRM bantu bendung ketirisan barangan bersubsidi

Kuala Lumpur, 5 Julai - Tangkapan dan rampasan operasi pengauditan serta Pemutihan minyak masak paket akan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP).Ketua Polis Negara Tan Sri Acryl Sani Abdullah Sani berkata operasi tersebut sebagai usaha membendung ketirisan barangan bersubsidi khususnya minyak masak.Menurutnya, satu perjumpaan antara Pengarah Jabatan Keselamatan Dalam Negeri dan Ketenteraman Awam (JKDNKA) dan Ketua Setiausaha KPDNHEP diadakan pada Isnin berkaitan perkara itu."Kami bersetuju melaksanakan operasi dengan tangkapan dan rampasan diserahkan kepada KPDNHEP bagi tindakan lanjut," katanya dalam satu kenyataan malam Isnin.Selain itu, Acryl Sani berkata pihaknya menerusi Op Kontraban berjaya merampas barangan bersubsidi bernilai RM38,247,518 yang diseleweng bagi tempoh Januari sehingga Jun tahun ini.Katanya daripada jumlah itu, rampasan melibatkan minyak masak bernilai RM854,252."Sebelum ini polis melaksanakan Op Kontraban dalam usaha membendung ketirisan barangan bersubsidi."PDRM menyambut baik kerjasama Op Bersepadu yang dijalin dan akan menyokong penuh hasrat kerajaan untuk memastikan kesejahteraan Keluarga Malaysia dalam menghadapi cabaran kos sara hidup," katanya

(Ketua Polis Negara Tan Sri Acryl Sani Abdullah Sani/FOTO Fail)

Usaha bersepadu dengan pihak KPDNHEP merupakan langkah positif bagi PDRM menyumbang secara lebih efektif dalam membendung ketirisan subsidi.


Tiga PPS dibuka bagi mangsa banjir di Baling

BALING, 4 Julai - Tiga pusat pemindahan sementara (PPS) dibuka bagi menempatkan mangsa banjir dari empat buah kampung di daerah ini, malam ini.Pegawai Pertahanan Awam Daerah Baling Rasidah Kassim berkata tiga PPS itu ialah Sekolah Kebangsaan (SK) Iboi, SK Syed Sheh dan Sekolah Menengah Kebangsaan Jerai.Bagaimanapun, katanya, jumlah mangsa yang dipindahkan ke PPS tersebut sedang dikemas kini."Banjir setakat ini melibatkan empat buah kampung iaitu Kampung Iboi dan Kampung Tanjung Luas di Mukim Kupang serta Kampung Sedim dan Kampung Jernang di Mukim Bakai," katanya dalam kenyataan malam ini.

(Menteri Besar Kedah, Datuk Seri Muhammad Sanusi ketika meninjau PPS  di SMK Jerai, tengah malam tadi/FOTO FB Muhammad Sanusi)

Selain itu, beliau berkata ketika ini  operasi mengeluarkan mangsa yang terperangkap di kawasan banjir masih giat dijalankan.Banjir di kawasan terlibat berlaku selepas hujan lebat berterusan selama tiga jam sejak 2 petang tadi turut menyebabkan air Sungai Kupang melimpah ke kawasan penempatan penduduk berdekatan tebing. -BERNAMA


Malaysia Digital berupaya hasilkan lebih banyak program berimpak tinggi

KUALA LUMPUR, 4 Julai - Ekonomi digital negara terus dirancakkan menerusi rangka kerja inisiatif baharu, dikenali sebagai Malaysia Digital (MD).  MD dibangunkan berpandukan kepada tiga prinsip utama iaitu fleksibiliti, ketangkasan dan relevansi.  Perdana Menteri, Datuk Seri Ismail Sabri Yaakob berkata lebih banyak banyak program berimpak tinggi dijangka diperoleh menerusi MD dan memberi impak langsung segera khususnya kepada Keluarga Malaysia. Ia sekali gus dapat menjana pembangunan ekosistem ekonomi digital negara pada masa hadapan.  "Negara perlu melahirkan lebih ramai bakat dan tenaga kerja digital yang berdaya saing, infrastruktur yang serba lengkap dan terus memastikan keupayaan serta kapasiti negara kita, kekal bertaraf dunia. Ini penting supaya kita dapat memastikan generasi masa depan mempunyai asas dan kemudahan yang diperlukan untuk terus memacu negara menjadi sebuah negara digital yang serba maju," kata Ismail di sini.

(Perdana Menteri berucap melancarkan Malaysia Digital di sini)

Menerusi projek mangkin MD atau PEMANGKIN, MD berfungsi secara holistik dalam mentransformasikan ekosistem ekonomi digital negara menerusi tiga keutamaan strategik.  Tiga keutamaan tersebut ialah membantu memacu adaptasi digital dalam kalangan usahawan muda, syarikat dan rakyat, menyokong syarikat teknologi tempatan untuk menjadi ‘Juara Malaysia', yang berjaya di peringkat antarabangsa serta menarik pelaburan bernilai tinggi.

Sementara itu bagi memastikan pelaksanaan MD lebih berkesan kabinet bersetuju untuk Kementerian Komunikasi dan Multimedia (K-KOMM) menubuhkan Jawatankuasa Koordinasi Malaysia Digital (MD-CC).Ia bertujuan untuk menyelaras tadbir urus dan operasinya seperti penganugerahan Status MD.MD menerusi projek mangkin MD akan berfungsi secara holistik dalam mentransformasi ekosistem ekonomi digital negara menerusi tiga keutamaan strategik.Menerusi keutamaan berkenaan MD akan memacu lebih banyak program berimpak tinggi dan memberi impak langsung serta segera, khususnya kepada Keluarga Malaysia.Dengan kerjasama dan muafakat pelbagai pihak, inisiatif MD ini akan dapat dilaksanakan dengan jayanya, kerajaan akan memberi tumpuan sepenuhnya supaya ia dapat dilaksanakan dengan lancar."Negara juga perlu melahirkan lebih ramai bakat dan tenaga kerja digital yang berdaya saing, infrastruktur yang serba lengkap dan terus memastikan keupayaan serta kapasiti negara kita, kekal bertaraf dunia," katanya lagi.Setakat ini kerajaan sudah menganugerahkan Status MD kepada enam syarikat kelompok pertama iaitu Bytedance System Sdn Bhd dan Bridge Data Centres Malaysia (III) Sdn Bhd.Selain itu, GDS IDC Services (Malaysia) Sdn Bhd, Abbott Laboratories (Malaysia) Sdn Bhd, Aceteam Connect Sdn Bhd serta Peninsula Apex Technologies Sdn Bhd.


Inisiataif Malaysia Digital letak Malaysia di hadapan dalam sektor ekonomi digital

KUALA LUMPUR, 3 Julai- Inisiatif Malaysia Digital yang akan dilancarkan Perdana Menteri, Datuk Seri Ismail Sabri Yaakob esok adalah isyarat kepada dunia bahawa Malaysia bersiap siaga meletakkan negara di hadapan dalam sektor ekonomi digital.Menteri Komunikasi dan Multimedia, Tan Sri Annuar Musa berkata, negara yang mengambil peluang membuat pelarasan dari segi mekanisme dan keupayaan menghadapi ekosistem ekonomi digital baharu pascapandemik COVID-19 akan berada di hadapan dalam persaingan sejagat. "Amatlah bertepatan bagi Perbadanan Ekonomi Digital Malaysia (MDEC) untuk memberi fokus bukan sahaja penghargaan tetapi selanjutnya memberi fokus dengan tumpuan dan penekanan baharu bermula dari sekarang bagi 25 tahun akan datang.Adalah tepat kita melancarkan esok satu program, satu rancangan yang melambangkan iltizam dan komitmen negara kita untuk menangani dan menguasai ekosistem yang baharu ini," katanya ketika berucap pada Majlis Penyampaian Anugerah Penghargaan Industri Ekonomi Digital Malaysia sempena Sambutan Jubli Perak MDEC.

(Tan Sri Annuar Musa, Menteri Komunikasi dan Multimedia)

Malaysia Digital adalah program MDEC yang dipertingkat bagi menggantikan MSC Malaysia yang telah wujud selama 25 tahun.Tambah beliau, sejak penubuhan MDEC 25 tahun lepas sehingga Disember 2020, agensi itu telah berjaya menarik pelaburan bernilai lebih RM384 bilion, menjana pendapatan hampir RM600 bilion, mencatatkan jumlah eksport sebanyak RM212 bilion dan mewujudkan lebih 180,000 peluang pekerjaan bernilai tinggi.Selain itu, beliau berkata komitmen MDEC dalam memacu sektor e-dagang menyaksikan nilai transaksi e-dagang negara mencecah RM1 trilion buat pertama kali pada 2021, iaitu peningkatan lebih 20 peratus berbanding 2020."E-dagang juga menyumbang 11.5 peratus kepada Keluaran Dalam Negara Kasar (KDNK) berdasarkan pada tahun 2020 berbanding 8.5 peratus sahaja pada 2019. Ini adalah data yang menunjukkan e-dagang adalah satu daripada sektor yang sedang berkembang dengan pesat.Begitu juga dalam bidang lain termasuk industri kreatif, pada masa ini terdapat lebih daripada 300 studio industri kreatif dan sebagainya," katanya lagi.Sempena sambutan Jubli Perak ini, buat julung kalinya, MDEC menganjurkan Majlis Anugerah Penyampaian Penghargaan Industri Ekonomi Digital Malaysia 2022.Ia bertujuan mengiktiraf dan menghargai agensi serta penggiat industri yang menyokong perbadanan itu sekali gus menyumbang kepada pembangunan ekosistem digital di Malaysia.


Penduduk terjejas banjir di Sik terima bantuan

SIK, 3 Julai- Seramai 151 keluarga di enam buah kampung di daerah Sik yang terjejas dalam kejadian banjir, baru-baru ini menerima sumbangan daripada Pusat Khidmat Rakyat Ahli Parlimen Sik (PUSRASik).Sumbangan berupa wang tunai dan pek makanan itu disampaikan oleh Ahli Parlimen Sik, Ahmad Tarmizi Sulaiman.Menurut Ahmad Tarmizi, ia melibatkan 45 keluarga dari Kampung Pinang dan Kampung Surau serta 40 keluarga dari Kampung Landai dan Kampung Melaka.Selain itu, seramai 66 keluarga terjejas banjir dari Kampung Belantek Dalam dan Kampung Belantek Luar turut menerima sumbangan tersebut.“Saya berharap sumbangan tersebut sedikit sebanyak dapat meringankan beban penduduk yang diuji dengan musibah banjir," katanya ketika dihubungi RTM.Pada 28 Jun lalu, hujan lebat hampir tiga jam mengakibatkan air Sungai Lentang dan Sungai Sok melimpah sehingga menyebabkan lapan kampung di daerah Sik dilanda banjir kilat.

(Ahli Parlimen Sik, Ahmad Tarmizi Sulaiman menyampaikan sumbangan kepada keluarga yang terjejas banjir)


Kerajaan tidak 'diam', cari jalan tangani kos sara hidup - PM Ismail Sabri

PASIR SALAK, 3 Julai- Dakwaan mengatakan kerajaan hanya berpeluk tubuh dan tidak berbuat apa-apa bagi menangani peningkatan kos sara hidup ketika ini adalah tidak benar. Perdana Menteri, Datuk Seri Ismail Sabri Yaakob berkata, kerajaan masih mengekalkan subsidi barangan termasuk minyak masak, petrol dan diesel bagi memastikan beban rakyat dapat dikurangkan.  Jelas beliau, berbeza dengan pendekatan kerajaan terdahulu, kerajaan yang ada pada hari ini mengambil pendekatan menyelesaikan permasalahan rakyat dengan segera.  "Pembangkang mengatakan bahawa semua subsidi ditamatkan pada 1 Julai, subsidi apa yang ditamatkan? Subsidi terus kekal, subsidi minyak masak kita berbelanja RM4 bilion untuk pastikan subsidi itu masih diterima oleh rakyat supaya harga minyak masak masih kekalRM2.50 kalau minyak masak tidak disubsidi harga minyak masak adalah sebanyak RM9.50 sekampit, 1 kg,"kata Ismail. Tambahnya, Malaysia mengimport produk bahan makanan seperti makanan ayam dengan 70 peratus kos pengeluaran disumbang oleh bahan mentah itu yang boleh menyebabkan kenaikan harga ayam.  Bagaimanapun jelasnya, kerajaan memperuntukkan subsidi lebih RM70 bilion untuk barangan asas bagi menangani peningkatan kos sara hidup rakyat.  Beliau berkata demikian ketika berucap pada majlis penutupan program Jelajah Aspirasi Keluarga Malaysia (AKM) Negeri Perak 2022 di Litar Dato' Sagor, Kampung Gajah, Pasir Salak, Perak.  Turut hadir, Menteri Besar Perak, Datuk Seri Saarani Mohamad dan Ahli Parlimen Pasir Salak, Datuk Seri Tajuddin Abdul Rahman.  Jelajah AKM peringkat Perak menutup tirainya hari ini dengan lebih 30-ribu pengunjung menghadiri program berkenaan tiga hari yang bermula sejak Jumaat lalu.

(Datuk Seri Ismail Sabri berucap pada majlis penutupan program Jelajah Aspirasi Keluarga Malaysia (AKM) Negeri Perak 2022 di Litar Dato' Sagor, Kampung Gajah, Pasir Salak)


Jamin bekalan ayam mencukupi

(Ladang ternakan ayam milik Zulkifli Mod Nor mampu menjana kapasiti pengeluaran 60,000 ekor ayam satu pusingan/FOTO FB Ronald Kiandee)

MACHANG, 2 Julai - Kementerian Pertanian dan Industri Makanan (Mafi) akan sentiasa mengadakan sesi libat urus dengan semua pihak berkepentingan dalam rantaian pengeluaran bekalan ayam. Menterinya Datuk Seri Dr Ronald Kiandee memperincikan penternak dan pengusaha ladang-ladang penternakan ayam telah menyatakan komitmen untuk bersama-sama memperkukuh sekuriti makanan negara melalui tahap pengoperasian ladang pada tahap yang optimum demi menjamin bekalan ayam yang berterusan.Menurutnya, keperluan itu bagi membolehkan perspektif industri dilihat secara lebih dekat sekali gus memastikan bekalan dan kelangsungan pengeluaran ayam negara stabil dan mencukupi."Di samping itu, pihak kami juga boleh mendapatkan maklumat secara langsung daripada penternak mengenai isu atau permasalahan yang dihadapi."Penternak dan pengusaha ladang penternakan ayam menyatakan komitmen untuk bersama-sama memperkukuh sekuriti makanan negara melalui tahap pengoperasian ladang pada tahap yang optimum demi menjamin bekalan ayam yang berterusan," katanya selepas lawatan kerja di ladang penternakan ayam di Kampung Dalam Huma, Labok, di sini, hari ini.

(Ronald Kiandee melawat ladang ternakan ayam yang diusahakan oleh Zulkifli Md Nor bersama isterinya sejak 30 tahun yang lalu, di Labok, Machang, Kelantan/FOTO FB Ronald Kiandee)

Kerajaan juga berusaha menetapkan mekanisme pengawalan harga bagi memastikan Keluarga Malaysia tidak terbeban dengan cabaran kos sara hidup. Di samping itu, pengimportan stok penimbal ayam juga sedang dilaksanakan secara berperingkat oleh Lembaga Pertubuhan Peladang (LPP) dengan jumlah kapasiti keseluruhan sebanyak 4,536 tan metrik menjelang penghujung bulan ini. Mengulas lanjut, beliau berkata kerajaan terus komited memastikan industri ayam dan telur kekal mampan dengan meneruskan pemberian subsidi supaya bekalan dalam pasaran sentiasa mencukupi dengan harga yang stabil dan berpatutan.


Bekalan minyak masak peket pulih dalam masa terdekat - KPDNHEP

ALOR SETAR, 2 Julai - Kekurangan bekalan minyak masak peket yang berlaku setiap bulan akan pulih dalam masa terdekat selepas kerja-kerja pembungkusan dan agihan minyak dilakukan oleh syarikat pembekal minyak masak bersubsidi.Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata sehingga kini pengeluaran minyak masak subsidi masih kekal sebanyak 60,000 tan metrik setiap bulan.Katanya, setiap bulan kerajaan akan mengagihkan kuota 60,000 tan metrik minyak masak berkenaan kepada pengilang sebelum ia diagihkan kepada syarikat pembekal dan pembungkus."Kebiasaannya, pada satu dan dua hari bulan, baru minyak masak ini dibungkus dalam peket sebelum ia diagihkan untuk dijual kepada pengguna. Proses ini mengambil masa sehari, dua sahaja setiap bulan dan itu perkara biasa jadi tidak timbul isu minyak masak peket tiada di pasaran."Kuota minyak masak subsidi yang ditanggung oleh kerajaan ini dijual dengan harga sangat rendah iaitu RM2.50 sepeket berbanding harga yang diapungkan, sebab itu ia mendapat permintaan tinggi daripada pengguna," katanya kepada pemberita di sini, hari ini.Terdahulu, beliau menjalankan pemeriksaan penguatkuasaan sempena pelaksanaan penentuan harga maksimum ayam dan telur di Pasar Basar Alor Setar yang turut dihadiri Ketua Setiausaha KPDNHEP Datuk Azman Mohd Yusof.

Sementara itu, Azman menegaskan bahawa tiada sebab untuk peniaga-peniaga menjual ayam melebihi harga siling RM9.40 yang telah ditetapkan oleh kerajaan terutamanya di kawasan luar bandar."Sepatutnya tidak timbul isu perbezaan harga jualan ayam di bandar dan luar bandar kerana mekanisme harga yang ditetapkan oleh kerajaan telah mengambil kira margin keuntungan yang mencukupi untuk setiap peringkat."Kalau benar-benar berlaku perbezaan harga terutamanya di kawasan luar bandar, KPDNHEP mengalu-alukan aduan daripada pengguna. Berikan maklumat lengkap termasuk harga dan tempat jualan bagi membolehkan tindakan segera diambil," katanya.Menurutnya, semalam sebanyak 1,873 premis yang menjual ayam, telur dan minyak masak telah diperiksa dan tiada kes yang membabitkan penjualan melebihi harga kawalan dikesan. - BERNAMA